**Վրաստանի օրգանական օրենք**

**Նորմատիվ ակտերի մասին**

*2017 թվականի հոկտեմբերի 13-ի Վրաստանի սահմանադրական օրենք № 1324 – կայք, 19.10.2017թ.*

**Գլուխ I. Ընդհանուր դրույթներ**

**Հոդված 1. Օրենքի կարգավորման շրջանակը**

1. Սույն օրենքը սահմանում է նորմատիվ ակտերի տեսակները, դրանց աստիճանակարգությունը, Վրաստանի միջազգային պայմանագրերի և համաձայնագրերի տեղը Վրաստանի նորմատիվ ակտերի համակարգում, նորմատիվ ակտերի պատրաստման, ընդունման (հրապարակման), հրատարակման, ուժի մեջ մտնելու, գրանցման և համակարգման ընդհանուր կանոնները։

2. Վրաստանի միջազգային պայմանագրերի և համաձայնագրերի պատրաստման, կնքման, վավերացման, հրատարակման, կատարման, չեղյալ հայտարարելու և չեղարկելու կարգը սահմանվում է Վրաստանի Սահմանադրությամբ, սույն օրենքով, «Վրաստանի Միջազգային պայմանագրերի մասին» Վրաստանի օրենքով և Վրաստանի Խորհրդարանի կանոնակարգով:

3. Եթե օրենքով այլ բան չի սահմանված, նորմատիվ ակտերի (բացառությամբ կոլեգիալ մարմնի նորմատիվ ակտի) պատրաստման և ընդունման (հրապարակման) նկատմամբ չեն տարածվում Վրաստանի ընդհանուր վարչական օրենսգրքով նախատեսված վարչական վարույթի տեսակները։

4. Կոլեգիալ մարմնի նորմատիվ ակտի պատրաստման և ընդունման (հրապարակման) կանոնները սահմանվում են սույն օրենքով, Վրաստանի ընդհանուր վարչական օրենսգրքի VII գլխով և այլ օրենսդրական ակտերով:

5. Աբխազիայի Ինքնավար Հանրապետության և Աջարիայի Ինքնավար Հանրապետության նորմատիվ ակտերի պատրաստման, ընդունման (հրապարակման), հրատարակման և գործողության կարգը սահմանվում են Վրաստանի սահմանադրական օրենքով, սույն օրենքով, նրանց սահմանադրություններով և դրանց հիման վրա ընդունված (հրապարակված) համապատասխան նորմատիվ ակտերով:

**Հոդված 2. Իրավական ակտի հասկացությունը և տեսակները**

1. Իրավական ակտը իրավասու պետական ​​կամ մունիցիպալիտետի մարմնի (պաշտոնատար անձի) կողմից Վրաստանի օրենսդրությամբ սահմանված կանոններին համապատասխան ընդունված (հրապարակված) կատարման համար պարտադիր ակտ է։

2. Իրավական ակտերի տեսակներն են նորմատիվ ակտը և անհատական ​​ակտը:

3. Նորմատիվ ակտը իրավասու պետական ​​մարմնի (պաշտոնատար անձի) կամ մոինիցիպալիտետի ներկայացուցչական մարմնի կողմից Վրաստանի օրենսդրությամբ սահմանված կանոններով ընդունված (հրապարակված) իրավական ակտ է, որը պարունակում է նրա մշտական կամ ժամանակավոր և բազմակի օգտագործման վարքագծի ընդհանուր կարգը։

**4․ Անհատական իրավական ակտը մեկանգամյա է և պետք է համապատասխանի նորմատիվ ակտին։ Անհատական իրավական ակտն ընդունվում է** (հրապարակվում է) միայն նորմատիվ ակտի հիման վրա և դրա կողմից սահմանված սահմաններում։

5. Թույլ չի տրվում նորմատիվ բովանդակության իրավական ակտ ընդունել (հրապարակել) անհատական ​​իրավական ակտի տեսքով, իսկ անհատական ​​բովանդակության իրավական ակտն ընդունել (հրապարակել) նորմատիվ ակտի տեսքով:

6. Օրենսգիրքը սահմանված (համասեռ) հասարակական հարաբերությունները կարգավորող իրավական նորմերի համակարգված նորմատիվ ակտ է:

*2020 թվականի հուլիսի 15-ի Վրաստանի օրգանական օրենք №6867 – կայք, 28.07.2020թ.*

**Հոդված 3. Նորմատիվ ակտի գործողության շրջանակը**

1. Վրաստանի նորմատիվ ակտը գործում է Վրաստանի ողջ տարածքում, եթե հենց այդ նորմատիվ ակտով այլ բան նախատեսված չէ, և պարտադիր է կատարման համար։

2. Ինքնավար հանրապետության նորմատիվ ակտերը (ինքնավար հանրապետության սահմանադրություն, ինքնավար հանրապետության սահմանադրական օրենք, ինքնավար հանրապետության օրենք, ինքնավար հանրապետության գերագույն ներկայացուցչական մարմնի կանոնակարգ, ինքնավար հանրապետության գերագույն ներկայացուցչական մարմնի որոշում, ինքնավար հանրապետության կառավարության որոշում, ինքնավար հանրապետության նախարարի հրաման, ինքնավար հանրապետության բարձրագույն ընտրական հանձնաժողովի նախագահ) գործում են ինքնավար հանրապետության ողջ տարածքում, եթե այլ բան նախատեսված չէ սույն նորմատիվ ակտով, և պարտադիր են կատարման համար։

3. Մունիցիպալիտետի ներկայացուցչական մարմնի նորմատիվ ակտն ուժի մեջ է և պարտադիր է կատարման համար մունիցիպալիտետի վարչական սահմաններում, բացառությամբ օրենքով սահմանված դեպքերի:

4. Նորմատիվ ակտը կիրառվում է Վրաստանի քաղաքացիների, քաղաքացիություն չունեցող անձանց և Վրաստանում գտնվող օտարերկրացիների նկատմամբ, եթե այլ բան նախատեսված չէ Վրաստանի միջազգային պայմանագրով կամ համաձայնագրով կամ օրենսդրական ակտով:

*2011 թվականի դեկտեմբերի 20-ի Վրաստանի № 5545 օրենք – կայք, 28.12.2011թ.*

*2020 թվականի հուլիսի 15-ի Վրաստանի №6867 օրգանական օրենք – կայք, 28.07.2020թ.*

 **Հոդված 4. Պետական ​​լեզվի օգտագործումը նորմատիվ ակտում**

Նորմատիվ ակտը պետք է պատրաստվի, հրապարակվի և հրատարակվի վրաց լեզվով, իսկ Աբխազիայի Ինքնավար Հանրապետության ներկայացուցչական մարմնի և նրա տարածքում գտնվող մունիցիպալիտետների ներկայացուցչական մարմնի նորմատիվ ակտերը՝ նաև աբխազերեն։ Նորմատիվ ակտը կարող է հրատարակվել նաև ոչ պետական ​​լեզվով, սակայն նման տեքստը պաշտոնական ուժ չունի։

*2020 թվականի հուլիսի 15-ի Վրաստանի օրգանական օրենք №6867 – կայք, 28.07.2020թ.*

**Հոդված 5. Անալոգիան նորմատիվ ակտում**

1. Օրենքով ուղղակիորեն չնախատեսված մասնավոր իրավահարաբերությունները կարգավորելու համար կիրառվում է առավել համանման հարաբերությունները կարգավորող օրենքի նորմը (օրենքի անալոգիան)։ Հանրային իրավական հարաբերություններում օրենքի անալոգիան կիրառվում է միայն օրենքով ուղղակիորեն նախատեսված դեպքերում և սահմանված կարգով։

2. Օրենքի անալոգիայի կիրառման անհնարինության դեպքում մասնավոր իրավահարաբերությունները պետք է կարգավորվեն իրավունքի ողջ համակարգի և ընդհանուր սկզբունքների հիման վրա (իրավունքի անալոգիա):

3. Հատուկ (բացառիկ) նորմերը անալոգիայով չեն կարող կիրառվել:

**Հոդված 6. Ժամկետների հաշվարկը նորմատիվ ակտում**

Սույն օրենքով սահմանված ժամկետները (բացառությամբ Վրաստանի Սահմանադրությամբ և նորմատիվ ակտն ուժի մեջ մտնելու համար սահմանված ժամկետների) հաշվարկելիս՝ չեն հաշվվում Վրաստանի օրենսդրությամբ սահմանված ոչ աշխատանքային և հանգստյան օրերը։ Նորմատիվ ակտի (նորմատիվ ակտի նախագծի) իրավական փորձաքննության և հրապարակման դեպքում ժամկետների հաշվարկը սկսվում է նորմատիվ ակտը (նորմատիվ ակտի նախագիծը) իրավասու մարմին փոխանցելու կամ իրավական եզրակացություն տրամադրելու հաջորդ աշխատանքային օրը։

*2011 թվականի ապրիլի 19-ի Վրաստանի օրենք №4563 – կայք, 05.05.2011թ.*

*2019 թվականի մայիսի 29-ի Վրաստանի օրգանական օրենք, №4618 – կայք, 05.06.2019թ.*

**Հոդված 7. Նորմատիվ ակտերի հարաբերությունները**

1. Վրաստանի նորմատիվ ակտերը բաժանվում են Վրաստանի օրենսդրական և ենթաօրենսդրական նորմատիվ ակտերի, որոնք ստեղծում են Վրաստանի օրենսդրությունը։ Վրաստանի նորմատիվ ակտերին են պատկանում նաև Վրաստանի սահմանադրական համաձայնագիրը և Վրաստանի միջազգային պայմանագիրն ու համաձայնագիրը։

2. Վրաստանի օրենսդրական ակտերի տեսակներն են.

ա) Վրաստանի Սահմանադրությունը, Վրաստանի սահմանադրական օրենքը,

բ) Վրաստանի օրգանական օրենքը, Վրաստանի Նախագահի հրամանագիրը,

գ) Վրաստանի օրենքը, Վրաստանի Խորհրդարանի կանոնակարգը։

3. Վրաստանի օրենսդրական ակտերի, Վրաստանի սահմանադրական համաձայնագրի և Վրաստանի միջազգային պայմանագրի ու համաձայնագրի նկատմամբ կիրառվում է հետևյալ աստիճանակարգումը․

ա) Վրաստանի Սահմանադրություն, Վրաստանի սահմանադրական օրենք,

բ) Վրաստանի սահմանադրական համաձայնագիր,

գ) Վրաստանի միջազգային պայմանագիր և համաձայնագիր,

դ) Վրաստանի օրգանական օրենք, Վրաստանի Նախագահի դեկրետ,

ե) Վրաստանի օրենք, Վրաստանի Խորհրդարանի կանոնակարգ։

4. Վրաստանի սահմանադրական համաձայնագիրը պետք է լիովին համապատասխանի միջազգային իրավունքի համընդհանուր ճանաչված սկզբունքներին և նորմերին, մասնավորապես՝ մարդու իրավունքների և հիմնարար ազատությունների ոլորտում։ Վրաստանի սահմանադրական համաձայնագիրը, եթե այն չի հակասում Վրաստանի Սահմանադրությանը և սահմանադրական օրենքին, բարձրագույն իրավաբանական ուժ ունի մյուս բոլոր նորմատիվ ակտերի նկատմամբ։

5. Վրաստանի Սահմանադրությամբ և «Վրաստանի միջազգային պայմանագրերի մասին» Վրաստանի օրենքով սահմանված պահանջների պահպանմամբ ուժի մեջ մտած Վրաստանի միջազգային պայմանագիրը և համաձայնագիրը, եթե դրանք չեն հակասում Վրաստանի Սահմանադրությանը և սահմանադրական օրենքին, ինչպես նաև Վրաստանի սահմանադրական համաձայնագիրը բարձրագույն իրավաբանական ուժ ունեն ներպետական նորմատիվ ակտերի նկատմամբ։

6. Նորմատիվ ակտը չպետք է հակասի հանրաքվեի արդյունքում ընդունված որոշմանը։

7. Վրաստանի օրենսդրական ակտերը բարձրագույն իրավաբանական ուժ ունեն Վրաստանի ենթաօրենսդրական նորմատիվ ակտերի նկատմամբ։

8. Հավասար իրավաբանական ուժ ունեցող նորմատիվ ակտերի միջև հակասության դեպքում առավելությունը շնորհվում է ավելի ուշ ընդունված (հրապարակված) նորմատիվ ակտին։

9. Եթե սույն օրենքով այլ բան սահմանված չէ, ենթաօրենսդրական նորմատիվ ակտը այն ընդունող (հրապարակող) մարմնի (պաշտոնատար անձի) կողմից կարող է ընդունվել (հրապարակվել) իր իրավասության սահմաններում, միայն օրենսդրական ակտի կատարման համար, և եթե դա ուղղակիորեն նախատեսված է օրենսդրական ակտով։ Ենթաօրենսդրական ակտում պետք է նշված լինի, թե որ օրենսդրական ակտի հիման վրա և որի կատարման համար է ընդունվել (հրապարակվել) այն:

10. Վրաստանի Նախագահի հրամանագիրը բարձրագույն իրավաբանական ուժ ունի Վրաստանի Խորհրդարանի որոշման և գործադիր իշխանության մարմինների (պաշտոնատար անձանց) նորմատիվ ակտերի նկատմամբ:

11. Գործադիր իշխանության մարմինների (պաշտոնատար անձանց) նորմատիվ ակտերի իրավաբանական ուժը որոշվում է գործադիր իշխանությունում այդ մարմինների (պաշտոնատար անձանց) աստիճանակարգության համաձայն:

12. Հաշվի առնելով լիազորությունների տարանջատման սկզբունքը.

ա) Վրաստանի նորմատիվ ակտերը բարձրագույն իրավաբանական ուժ ունեն Աբխազիայի Ինքնավար Հանրապետության և Աջարիայի Ինքնավար Հանրապետության նորմատիվ ակտերի նկատմամբ։

բ) Վրաստանի Նախագահի նորմատիվ ակտը բարձրագույն իրավաբանական ուժ ունի Աբխազիայի Ինքնավար Հանրապետության և Աջարիայի Ինքնավար Հանրապետության գործադիր իշխանությունների (պաշտոնատար անձանց) նորմատիվ ակտերի նկատմամբ.

գ) Վրաստանի նորմատիվ ակտերը բարձրագույն իրավաբանական ուժ ունեն մունիցիպալիտետի նորմատիվ ակտերի նկատմամբ։

*2019 թվականի մայիսի 29-ի Վրաստանի օրգանական օրենք №4618 – կայք, 05.06.2019թ.*

*2020 թվականի հուլիսի 15-ի Վրաստանի օրգանական օրենք №6867 – կայք, 28.07.2020թ․*

**Գլուխ II. Նորմատիվ ակտեր ընդունելու (հրապարակելու) լիազորություն ունեցող մարմինները**

**Հոդված 8. Վրաստանի օրենսդրական ակտի կարգավորման շրջանակը**

Միայն Վրաստանի օրենսդրական ակտով կարող են սահմանվել.

ա) հարցերը, որոնց լուծումը Վրաստանի Սահմանադրության համաձայն նախատեսված է Վրաստանի օրգանական օրենքով կամ Վրաստանի օրենքով,

բ) հիմնական իրավունքների և ազատությունների իրականացման և պաշտպանության պայմաններն ու կանոնները, իրավական պատասխանատվության և հարկադրանքի միջոցների կիրառման հարցերը,

գ) քաղաքացիական ռեեստրում մուտքագրվող քաղաքացիների անձնական տվյալների ցանկը,

դ) իրավաբանական անձանց ստեղծման պայմանները և նրանց գործունեության ընդհանուր կարգը,

ե) օրենսդիր, գործադիր և դատական ​​մարմինների ստեղծման և գործունեության կարգը,

զ) հարկերի և տուրքերի տեսակները, կառուցվածքը և չափը, դրանց ներդրման և վճարման կարգը,

է) զանգվածային լրատվության միջոցների իրավական կարգավիճակը,

ը) պետական իշխանության և մունիցիպալ մարմինների ընտրության կարգը,

թ) քրեական, քրեական դատավարության, քաղաքացիական, քաղաքացիական դատավարության, վարչական, վարչական դատավարության, քրեակատարողական օրենսդրությունը, աշխատանքային, ձեռնարկատիրական օրենսդրությունը,

ժ) Վրաստանի Կառավարության կառուցվածքի, լիազորության և գործունեության կարգը, ինչպես նաև Վրաստանի նախարարությունների, գործադիր իշխանության այլ պետական ​​գերատեսչությունների, պետական ​​վերահսկողության բարձրագույն և պետական ​​վերահսկողության այլ մարմինների ստեղծման կարգը,

ժա) պետական ​​բյուջեի մասին օրենքի պատրաստման, ընդունման և ուժի մեջ մտնելու կարգը,

ժբ) Վրաստանի պաշտպանության ուժերի թվաքանակի հաստատման կարգը։

*2018 թվականի հոկտեմբերի 31-ի Վրաստանի օրենք №3613 – կայք, 21.11.2018թ.*

*2020 թվականի հուլիսի 15-ի Վրաստանի օրգանական օրենք №6867 – կայք, 28.07.2020թ.*

 **Հոդված 9. Համատեղ նորմատիվ ակտ ընդունելու/հրապարակելու լիազորությունը**

Վրաստանի օրենսդրական ակտով և Վրաստանի Կառավարության նորմատիվ ակտով նախատեսված դեպքերում նորմատիվ ակտեր ընդունելու/հրապարակելու իրավասու մարմինները/պաշտոնատար անձինք կարող են ընդունել/հրապարակել միասնական նորմատիվ ակտ:

*2013 թվականի սեպտեմբերի 20-ի Վրաստանի օրենք № 1157 – կայք, 08.10.2013թ.*

**Հոդված 10. Վրաստանի Խորհրդարանի նորմատիվ ակտերը**

1. Վրաստանի Սահմանադրությունը պետության գերագույն օրենքն է։ Այն ունի բարձրագույն իրավաբանական ուժ այլ իրավական ակտերի նկատմամբ։ Մնացած բոլոր իրավական ակտերը պետք է համապատասխանեն Վրաստանի Սահմանադրությանը։

2. Վրաստանի սահմանադրական օրենքը Վրաստանի Սահմանադրության անբաժանելի մասն է։ Վրաստանի սահմանադրական օրենքն ընդունվում է Վրաստանի տարածքային պետական կազմակերպումը սահմանելիս՝ Վրաստանի Սահմանադրության 7-րդ հոդվածի 3-րդ կետով նախատեսված դեպքում, ինքնավար հանրապետությունների կարգավիճակի որոշման և Վրաստանի Սահմանադրության վերանայման դեպքում:

3. Վրաստանի Խորհրդարանը հաստատում է Վրաստանի սահմանադրական համաձայնագիրը, որը Վրաստանի անունից Վրաստանի Առաքելական Ավտոկեֆալ եկեղեցու հետ կնքում է Վրաստանի Նախագահը` Վրաստանի Կառավարության նախնական համաձայնությամբ:

4. Միայն Վրաստանի Խորհրդարանն է իրավասու վավերացնել, չեղյալ հայտարարել և կասեցնել Վրաստանի միջազգային պայմանագրերն ու համաձայնագրերը:

5. Վրաստանի օրգանական օրենքն ընդունվում է միայն այն հարցերի շուրջ, որոնց կարգավորումը Վրաստանի Սահմանադրության համաձայն նախատեսված է Վրաստանի օրգանական օրենքով։

6. Վրաստանի օրենքը կարող է ընդունվել Վրաստանի տնօրինման մեջ եղած ցանկացած հարցի վերաբերյալ, եթե այլ բան նախատեսված չէ Վրաստանի Սահմանադրությամբ:

7. Վրաստանի Խորհրդարանն ընդունված օրենքը 10-օրյա ժամկետում փոխանցում է Վրաստանի Նախագահին։

8. Վրաստանի Նախագահը օրենքը իրեն փոխանցելուց հետո 2-շաբաթյա ժամկետում ստորագրում և հրապարակում է Սահմանադրական օրենքը, օրգանական օրենքը և օրենքը կամ այն ​​վերադարձնում է Վրաստանի Խորհրդարան՝ հիմնավորված առարկություններով, բացառությամբ՝ սույն հոդվածի 81-րդ կետով նախատեսված դեպքերի: Եթե ​​Վրաստանի Խորհրդարանն ընդունի Վրաստանի Նախագահի առարկությունները, ապա օրենքի վերջնական խմբագրությունը 5-օրյա ժամկետում կփոխանցվի Վրաստանի Նախագահին, որը 5-օրյա ժամկետում ստորագրում և հրապարակում է այն։ Եթե ​​Վրաստանի Խորհրդարանը չընդունի Վրաստանի Նախագահի առարկությունները, ապա քվեարկության կդրվի օրենքի նախնական խմբագրությունը, որն ընդունելու դեպքում 3-օրյա ժամկետում օրենքը փոխանցվում է Վրաստանի Նախագահին, որը ստորագրում և հրապարակում է այն 5-օրյա ժամկետում։ Եթե ​​Վրաստանի Նախագահը սահմանված ժամկետում չի հրապարակի օրենքը, այդ ժամկետը լրանալուց հետո այն 5-օրյա ժամկետում ստորագրում և հրապարակում է Վրաստանի Խորհրդարանի նախագահը։

81. Վրաստանի սահմանադրական օրենքը Վրաստանի Խորհրդարանի կողմից ընդհանուր կազմի առնվազն երկու երրորդով ընդունելու դեպքում և հաջորդ գումարման Վրաստանի Խորհդարանի կողմից այն անփոփոխ հաստատելուց հետո 10-օրյա ժամկետում ստորագրման է փոխանցվում Վրաստանի Նախագահին, որը ստորագրում և հրապարակում է այն, փոխանցելուց հետո 5-օրյա ժամկետում՝ առանց Խորհրդարանին առարկություններով վերադարձնելու իրավունքի։ Վրաստանի սահմանադրական օրենքը, որը վերաբերում է տարածքային ամբողջականության վերականգնմանը, դրա ընդունումից հետո 10-օրյա ժամկետում ստորագրման է փոխանցվում Վրաստանի Նախագահին, որը ստորագրում և հրապարակում է այն փոխանցելուց հետո 2-շաբաթյա ժամկետում՝ առանց Վրաստանի Խորհրդարանին առարկություններով վերադարձնելու իրավունքի։

9. Վրաստանի Խորհրդարանի որոշումը նորմատիվ ակտ է, որն ընդունվում է Վրաստանի օրենսդրական ակտով ուղղակիորեն նախատեսված դեպքում։ Ոչ նորմատիվ է Վրաստանի Խորհրդարանի միայն այն որոշումը, որը վերաբերում է հաստիքային կամ անձնական հարցերի։ Խորհրդարանի ոչ նորմատիվ ակտերի ընդունման այլ դեպքերը սահմանվում են Վրաստանի Խորհրդարանի կանոնակարգով:

10. Վրաստանի Խորհրդարանի կանոնակարգն օրենքի ուժ ունեցող օրենսդրական ակտ է, որը պատրաստվում և ընդունվում է Վրաստանի օրենքի պատրաստման և ընդունման համար սահմանված կանոններին համապատասխան և ընդունված է համարվում, եթե նրան աջակցում է Վրաստանի Խորհրդարանի ընդհանուր կազմի մեծամասնությունը։ Վրաստանի Խորհրդարանի կանոնակարգը սահմանում է Վրաստանի Խորհրդարանի լիազորությունը, կառուցվածքը, գործունեության և Վրաստանի գործադիր իշխանության հետ հարաբերությունների կանոնները: Վրաստանի Խորհրդարանի կանոնակարգը ստորագրում և հրապարակում է Վրաստանի Խորհրդարանի նախագահը։

*2010 թվականի մայիսի 4-ի Վրաստանի օրենք №3047 – ՎՕՏ I, №25, 17.05.2010թ., հոդվ․168*

*2013 թվականի սեպտեմբերի 20-ի Վրաստանի օրենք № 1157 – կայք, 08.10.2013թ.*

*2018 թվականի հունիսի 29-ի Վրաստանի օրենք №2761 – կայք, 19.07.2018թ.*

**Հոդված 11. Վրաստանի Նախագահի նորմատիվ ակտերը**

1. Վրաստանի Նախագահը հրամանագիրը և դեկրետը, ինչպես նաև, որպես Վրաստանի պաշտպանության ուժերի գերագույն գլխավոր հրամանատար, հրամանը հրապարակում է Վրաստանի Սահմանադրությամբ շնորհված լիազորությունների շրջանակներում և նրա հիման վրա։

2. (Հանված է - 20.09.2013, №1157)։

3. Վրաստանի Նախագահի հրամանագիրը նորմատիվ ակտ է (բացառությամբ կադրային և անձնական հարցերի հետ կապված հրամանագրերի):

4. Վրաստանի Նախագահի, որպես Վրաստանի պաշտպանության ուժերի գերագույն գլխավոր հրամանատարի, հրամանը կարող է լինել ինչպես նորմատիվ, այնպես էլ անհատական ​​իրավական ակտ:

5. Վրաստանի Նախագահի դեկրետը օրգանական օրենքի ուժ ունեցող նորմատիվ ակտ է, որը հրապարակվում է Վրաստանի Սահմանադրությամբ նախատեսված դեպքերում։

6. Վրաստանի Նախագահի դեկրետը չպետք է հակասի Վրաստանի Սահմանադրությանը, Սահմանադրական օրենքին, սահմանադրական համաձայնագրին և միջազգային պայմանագրին։

7. Վրաստանի Նախագահը լիազորված է կնքել Վրաստանի սահմանադրական համաձայնագիր։

8. Վրաստանի Նախագահի նորմատիվ ակտը, որը պահանջում է համաստորագրում, հրապարակվում է և իրավական հետևանքներ է առաջացնում միայն համաստորագրումից հետո։ Համատեղ ստորագրման կարգը սահմանվում է «Վրաստանի Կառավարության կառուցվածքի, լիազորության և գործունեության կանոնների մասին» Վրաստանի օրենքով։

*2013 թվականի սեպտեմբերի 20-ի Վրաստանի օրենք № 1157 – կայք, 08.10.2013թ.*

*2018 թվականի սեպտեմբերի 5-ի Վրաստանի օրենք №3374 – կայք, 21.09.2018թ.*

*2018 թվականի հոկտեմբերի 31-ի Վրաստանի օրենք №3613 – կայք, 21.11.2018թ.*

**Հոդված 12. Վրաստանի Կառավարության նորմատիվ ակտը**

1. Վրաստանի Կառավարության որոշումն ընդունվում է Վրաստանի Սահմանադրության և օրենքների հիման վրա և դրանց կատարման համար: Վրաստանի Կառավարության որոշման մեջ պետք է նշվի, թե որ նորմատիվ ակտի հիման վրա և որի կատարման համար է այն ընդունվել։ Վրաստանի Կառավարության որոշումն ընդունվում է սույն օրենքով և «Վրաստանի Կառավարության կառուցվածքի, լիազորության և գործունեության կարգի մասին» Վրաստանի օրենքով սահմանված կարգին համապատասխան:

2. Վրաստանի Կառավարությունը որոշում ընդունում է նույնիսկ այն դեպքում, եթե համապատասխան հարցը չի կարգավորված Վրաստանի օրենսդրական ակտով (բացառությամբ այն դեպքի, երբ հարցը պատկանում է այլ մարմնի իրավասության), և դրա ընդունումը պայմանավորված է անհետաձգելի անհրաժեշտությամբ։ Սույն կետի համաձայն ընդունված Վրաստանի Կառավարության որոշումն ուժը կորցնում է սույն հոդվածի 3-րդ կետով նախատեսված օրենսդրական ակտի հիման վրա ընդունված/հրապարակված ենթաօրենսդրական նորմատիվ ակտի ուժի մեջ մտնելու օրվանից, եթե օրենքով այլ բան չի նախատեսված, կամ եթե այս որոշումն ուժը կորցրած կճանաչվի մինչև սույն հոդվածի 3-րդ կետով նախատեսված ենթաօրենսդրական ակտի ուժի մեջ մտնելը։

3. Վրաստանի Կառավարությունը պարտավոր է սույն հոդվածի 2-րդ կետով նախատեսված նորմատիվ ակտի ընդունումից ոչ ուշ, քան 1 ամիս հետո Վրաստանի Խորհրդարան ներկայացնել օրենսդրական ակտի նախագիծ, որով նախատեսված կլինի Վրաստանի Կառավարության կամ այլ մարմնի/պաշտոնատար անձի կողմից համապատասխան հարցի վերաբերյալ ենթաօրենսդրական նորմատիվ ակտ ընդունելու/հրապարակելու լիազորություն։ Եթե ​​Վրաստանի Խորհրդարանը համապատասխան օրենքի նախագիծը չընդունի այն ներկայացնելուց հետո 3 ամսվա ընթացքում, Վրաստանի Կառավարության որոշումը համարվում է ուժը կորցրած։ Այս դեպքում Վրաստանի Կառավարությունն այլևս նույն հարցով որոշում կայացնելու իրավունք չունի։

*2013 թվականի սեպտեմբերի 20-ի Վրաստանի օրենք № 1157 – կայք, 08.10.2013թ.*

 **Հոդված 13. Վրաստանի նախարարի նորմատիվ ակտը**

1. Վրաստանի նախարարի հրամանը կարող է հրապարակվել միայն Վրաստանի օրենսդրական ակտով, Վրաստանի Նախագահի նորմատիվ ակտով և Վրաստանի Կառավարության որոշումով սահմանված դեպքերում և շրջանակներում։ Վրաստանի նախարարի հրամանում պետք է նշված լինի, թե որ նորմատիվ ակտի հիման վրա և որի կատարման համար է հրապարակվել այն։

2. Վրաստանի նախարարության կառուցվածքային միավորները և նրա համակարգի պետական ​​ենթագերատեսչային հաստատությունները և հանրային իրավունքի իրավաբանական անձինք իրավունք չունեն նորմատիվ ակտ հրապարակելու, բացի օրենքով նախատեսված բացառություններից:

*2013 թվականի սեպտեմբերի 20-ի Վրաստանի օրենք № 1157 – կայք, 08.10.2013թ.*

**Հոդված 131. Վրաստանի Կառավարության անմիջական ենթակայության մեջ գտնվող հաստատության ղեկավարի նորմատիվ ակտը**

Վրաստանի Կառավարությանն անմիջական ենթակայության մեջ գտնվող հաստատության ղեկավարի նորմատիվ ակտը կարող է հրապարակվել Վրաստանի օրենսդրական ակտով և Վրաստանի Կառավարության որոշումով սահմանված դեպքերում և շրջանակներում։ Նշված նորմատիվ ակտում պետք է նշվի, թե որ նորմատիվ ակտի հիման վրա և կատարման համար է այն հրապարակվել։

*2017 թվականի մարտի 22-ի Վրաստանի օրենք №488 – կայք, 27 մարտի 2017 թ.*

 **Հոդված 14. Վրաստանի այլ նորմատիվ ակտեր**

Վրաստանի այլ նորմատիվ ակտերի ընդունման (հրապարակման) իրավասությունը սահմանվում է համապատասխան օրենսդրական ակտերով։

**Գլուխ III. Նորմատիվ ակտի պատրաստման և ընդունման (հրապարակման) ընդհանուր կարգը և նորմատիվ ակտի կառուցվածքը**

**Հոդված 15. Նորմատիվ ակտ պատրաստելու իրավասություն ունեցող մարմինը**

1. Օրենքի կամ այլ նորմատիվ ակտի նախագիծը պատրաստում է օրենսդրական նախաձեռնություն կամ նորմատիվ ակտի նախագիծ ներկայացնելու իրավունք ունեցող սուբյեկտը կամ նորմատիվ ակտ ընդունելու (հրապարակելու) իրավասություն ունեցող մարմինը (պաշտոնատար անձը): Խորհրդարանի կանոնակարգի նախագիծը, ինչպես նաև Խորհրդարանի կանոնակարգում փոփոխություն կատարելու նախագիծը պատրաստում և ներկայացնում է Խորհրդարանի անդամը, խորհրդարանական խմբակցությունը, Խորհրդարանի հանձնաժողովը։

2. Օրենսդրական նախաձեռնության կամ նորմատիվ ակտի նախագիծ ներկայացնելու իրավունք ունեցող սուբյեկտը կամ նորմատիվ ակտ ընդունելու (հրապարակելու) իրավասություն ունեցող մարմինը (պաշտոնատար անձը) իրավունք ունի պատվիրել նորմատիվ ակտի նախագիծ պատրաստել պետական ​​և ոչ պետական կազմակերպության և հաստատության (ներառյալ արտասահմանյան հաստատության), առանձին մասնագետի և մասնագետների խմբի (ներառյալ օտարերկրացիների)։

*2011 թվականի ապրիլի 19-ի Վրաստանի օրենք №4563 – կայք, 05.05.2011թ.*

**Հոդված 151. Նորմատիվ ակտի նախագծի մշակումը, նորմատիվ ակտի ընդունման (հրապարակման), ուղարկելու և փոխանցելու կարգը**

Նորմատիվ ակտ ընդունելու (հրապարակելու) լիազորություն ունեցող մարմինը (պաշտոնատար անձը) նորմատիվ ակտի նախագիծը մշակում, նորմատիվ ակտն ընդունում (հրապարակում), ուղարկում կամ փոխանցում է կառավարման ավտոմատ միջոցների կիրառմամբ:

*2011 թվականի դեկտեմբերի 20-ի Վրաստանի օրենք №5545 – կայք, 28.12.2011թ.*

**Հոդված 16. Նորմատիվ ակտի կառուցվածքը**

1. Նորմատիվ ակտը ներառում է հիմնական մաս և եզրափակիչ դրույթներ, իսկ անհրաժեշտության դեպքում` նաև անցումային դրույթներ:

2. Նորմատիվ ակտը կարող է ունենալ նախաբան: Նրանում փոխանցվում է այս նորմատիվ ակտի նպատակը և այն սկզբունքները, որոնք դրված են նրա հիմքում։ Եթե ​​ակտը ենթաօրենսդրական է, ապա նախաբանում պետք է նշվի, թե որ նորմատիվ ակտի համար է այն հրապարակվել։

3. Նորմատիվ ակտում ընդհանուր նորմերը պետք է նախորդեն հատուկ նորմերին:

4. Նորմատիվ ակտը կարող է պարունակել անցումային դրույթներ, եթե որոշակի ժամկետով սահմանվում են հիմնականից տարբեր նորմեր, կամ եթե սույն նորմատիվ ակտի լիարժեք ուժի մեջ մտնելու համար պահանջվում են որոշակի պայմաններ և ժամանակ:

5. Նորմատիվ ակտի եզրափակիչ դրույթները պարունակում են այն նորմատիվ ակտերի ցանկը, որոնք ուժը կորցնում են այս նորմատիվ ակտի ուժի մեջ մտնելու պահից, ակտի ուժի մեջ մտնելու ժամանակը և դրա գործողության ժամկետը (եթե այն սահմանված ժամկետով է ընդունված (հրապարակված)):

6. Եթե հարկի, մաքսատուրքի, տուրքի, սակագնի, արժեքի դրույքաչափերը և/կամ չափերը հնարավոր է սահմանել նորմատիվ ակտի տեքստի համապատասխան նորմից առանձին` սխեմաների, աղյուսակների, ցուցակների կամ այլ ձևով, ապա այն/դրանք կցվում են նորմատիվ ակտին որպես հավելված։ Նորմատիվ ակտին որպես հավելված են կցվում միայն սխեմաներ, աղյուսակներ, ցուցակներ, վանդակներ, նկարներ և այլն։ Նորմատիվ ակտի հավելվածը հրապարակվում է նորմատիվ ակտի հետ միասին և կազմում է դրա մի մասը։

61. Վրաստանի բյուջետային օրենսգրքով սահմանված կարգով՝ պետական, ինքնավար հանրապետության հանրապետական կամ մունիցիպալիտետի տարեկան բյուջեի հաստատման հետ կապված նորմատիվ ակտը, որը բաղկացած է իրար հետ անմիջականորեն առնչվող աղյուսակից և տեքստային մասից, կարող է ընդունվել (հրապարակվել) նորմատիվ ակտի հիմնական մասի տեսքով։

7. Նորմատիվ ակտը բաղկացած է հոդվածներից։ Հոդվածը կարող է բաժանվել կետերի (օրենսգրքում՝ մասերի), իսկ կետը՝ ենթակետերի։ Անհրաժեշտության դեպքում ենթակետը կարող է բաժանվել մի քանի ենթակետերի։ Բովանդակությամբ համասեռ հոդվածները, կարող են միավորել գլուխներով։ Գլուխները կարելի է միավորել բաժիններով (օրենսգրքում՝ վրացերեն տարբերակում՝ գրքեր, հայերենում՝ բաժիններ): Բաժինը և գլուխը պետք է վերնագիր ունենան, իսկ հոդվածը կարող է ունենալ վերնագիր։ Կետը (մասը) և ենթակետը վերնագիր չունեն։

8. Բաժինների (գրքերի), գլուխների, հոդվածների և կետերի (մասերի) համարակալումը, ինչպես նաև ենթակետերի այբբենական հաջորդականությունը շարունակական է: Բաժինների (գրքերի) և գլուխների համարակալման համար օգտագործվում են հռոմեական թվանշաններ, հոդվածների և կետերի համարակալման համար՝ արաբական։ Ենթակետերի հաջորդականությունը նշվում է վրացական այբուբենի տառերով։

81. Վրաստանի բյուջետային օրենսգրքով սահմանված կարգով պետական, ինքնավար հանրապետության հանրապետական կամ մունիցիպալիտետի տարեկան բյուջեի հաստատման հետ կապված նորմատիվ ակտի հոդվածների հետագա բաժանումը հնարավոր է իրականացնել նաև սույն հոդվածի 7-րդ և 8-րդ կետերով նախատեսվածից տարբեր կառուցվածքով և համարակալմամբ։

9. Նորմատիվ ակտում այլ նորմատիվ ակտի հղում կատարելիս պետք է նշվի նորմատիվ ակտի տեսակը և վերնագիրը, հոդվածը, կետը (մասը) և ենթակետը, իսկ անհրաժեշտության դեպքում` նաև նախադասությունը: Նորմատիվ ակտում նույն նորմատիվ ակտի որևէ դրույթ նշելիս պետք է անվանել միայն հոդվածը, կետը (մասը) և ենթակետը, իսկ անհրաժեշտության դեպքում՝ նաև նախադասությունը։

10. Նորմատիվ ակտում բաժինը (գիրքը), գլուխը, հոդվածը, կետը (մասը) կամ ենթակետը հանելու և/կամ ուժը կորցրած ճանաչելու դեպքում՝ նորմատիվ ակտի համարակալման (այբբենական հաջորդականության) շարունակականությունը պահպանելու նպատակով. նորմատիվ ակտը հրապարակելիս հանված կամ/և ուժը կորցրած ճանաչված բաժնի (գրքի), գլխի, հոդվածի, կետի (մասի) կամ ենթակետի տեղում նշվում է այն նորմատիվ ակտի ընդունման (հրապարակման) ամսաթիվը, ամիսը, տարեթիվը և ընդունող (հրապարակող) մարմնի (պաշտոնատար անձի) կողմից շնորհված գրանցման համարը, որով բաժինը (գիրքը), գլուխը, հոդվածը, կետը (մասը) կամ ենթակետը հանվել է և/կամ ուժը կորցրած ճանաչվել։

11. Նորմատիվ ակտում բաժին (գիրք), գլուխ, հոդված, կետ (մաս) կամ ենթակետ ավելացնելու դեպքում նորմատիվ ակտի համարակալումը, ինչպես նաև այբբենական հաջորդականությունը պահպանելու նպատակով. նշվում է համապատասխանաբար նախորդ բաժինը (գիրքը), գլուխը, կետը (մասը) կամ ենթակետը արտահայտող տառը՝ լրացուցիչ թվանշանով (պրիմ բաժին (գիրք), գլուխ, հոդված, կետ (մաս) կամ ենաթակետ):

12. Նորմատիվ ակտում սահմանվում են.

ա) նորմատիվ ակտեր, որոնք ուժը կորցրած պետք է ճանաչվեն սույն նորմատիվ ակտի ընդունման (հրապարակման) դեպքում,

բ) նորմատիվ ակտերը, որոնց ընդունումը (հրապարակումը) անհրաժեշտ է սույն նորմատիվ ակտի կապակցությամբ, դրանց ընդունման (հրապարակման) ժամկետը և ընդունող (հրապարակող) մարմնի (պաշտոնատար անձի) անվանումը

*2010 թվականի մայիսի 4-ի Վրաստանի օրենք №3047 – ՎՕՏ I, №25, 17.05.2010թ., հոդվ․168*

*2019 թվականի մայիսի 29-ի Վրաստանի օրգանական օրենք № 4607 – կայք, 05.06.2019թ.*

*2020 թվականի հուլիսի 15-ի Վրաստանի օրգանական օրենք №6867 – կայք, 28.07.2020թ.*

**Հոդված 17. Նորմատիվ ակտի նախագծի կից փաստաթղթերը**

1. Օրենքի նախագծին պետք է կցվի բացատրագիր, որում արտացոլվում են․

ա) ընդհանուր տեղեկություններ օրենքի նախագծի վերաբերյալ. Դրանում նշվում է.

ա․ա) Օրենքի նախագծի ընդունման պատճառը,

ա.ա․ա) խնդիրը, որը նպատակ ունի լուծել օրենքի նախագիծը,

ա․ա․բ) առկա խնդիրը լուծելու համար օրենքի ընդունման անհրաժեշտությունը,

ա․բ) օրենքի նախագծի ակնկալվող արդյունքները,

ա․գ) օրենքի նախագծի հիմնական էությունը,

ա.դ) օրենքի նախագծի կապը Կառավարության ծրագրի և համապատասխան ոլորտում առկա գործողությունների ծրագրի հետ, եթե այդպիսին կա (Վրաստանի Կառավարության նախաձեռնած օրենքի նախագծի դեպքում).

ա․ե) օրենքի նախագծի ուժի մեջ մտնելու ժամկետի ընտրության սկզբունքը, իսկ օրենքին հետադարձ ուժ շնորհելու դեպքում՝ նշվածի մասին համապատասխան հիմնավորումը,

ա․զ) օրենքի նախագծի արագացված կարգով քննարկման պատճառները և համապատասխան հիմնավորումը (եթե նախաձեռնողը պահանջում է օրենքի նախագծի արագացված կարգով քննարկում),

բ) օրենքի նախագծի ֆինանսական ազդեցության գնահատումը միջնաժամկետ ժամանակահատվածում (օրենքի նախագծի ուժի մեջ մտնելու տարին և հաջորդող 3 տարին),

բ․ա) օրենքի նախագծի ընդունման հետ կապված անհրաժեշտ ծախսերի ֆինանսավորման աղբյուրը,

բ․բ) օրենքի նախագծի ազդեցությունը պետական ​​և/կամ մունցիպալիտետի բյուջեի եկամտային մասի վրա,

բ․գ) օրենքի նախագծի ազդեցությունը պետական ​​և/կամ մունցիպալիտետի բյուջեի ծախսային մասի վրա,

բ․դ) պետության նոր ֆինանսական պարտավորությունները՝ նշելով օրենքի նախագծի ազդեցությամբ պետության կամ նրա համակարգում առկա գործակալության կողմից ընդունվելիք ուղղակի ֆինանսական պարտավորությունները (ներքին կամ արտաքին պարտավորություններ),

բ.ե) օրենքի նախագծի ակնկալվող ֆինանսական հետևանքները այն անձանց համար, որոնց նկատմամբ տարածվում է օրենքի նախագծի գործողությունը` նշելով այն ֆիզիկական և իրավաբանական անձանց վրա ազդեցության բնույթն ու ուղղությունը, որոնց վրա սպասելի է, որ օրենքի նախագծով սահմանված գործողություններն անմիջական ազդեցություն ունենան,

բ․զ) օրենքի նախագծով սահմանված հարկի, տուրքի կամ վճարման այլ տեսակի (դրամական վճարի) չափը համապատասխան բյուջեում և չափը սահմանելու սկզբունքը,

բ1) երեխայի իրավական վիճակի վրա օրենքի նախագծի ազդեցության գնահատումը,

գ) օրենքի նախագծի առնչությունը միջազգային իրավական չափորոշիչներին։ Դրանում նշվում է.

գ․ա) օրենքի նախագծի առնչությունը Եվրամիության իրավունքին,

գ․բ) օրենքի նախագծի առնչությունը միջազգային կազմակերպություններին Վրաստանի անդամակցության հետ կապված պարտավորություններին,

գ․գ) Օրենքի նախագծի առնչությունը Վրաստանի երկկողմ և բազմակողմ պայմանագրերին և համաձայնագրերին, ինչպես նաև այնպիսի պայմանագրի/ համաձայնագրի առկայության դեպքում, որի հետ կապված է օրենքի նախագծի նախապատրաստումը, նրա համապատասխան հոդվածը և/կամ մասը,

գ․դ) եթե այդպիսին կա, Եվրոպական միության իրավական ակտը, որի հետ մոտարկման պարտավորությունը բխում է «Մի կողմից՝ Վրաստանի, և մյուս կողմից՝ Եվրամիության և Ատոմային էներգիայի եվրոպական միավորման և դրանց անդամ պետությունների միջև Ասոցացման համաձայնագրից» կամ Եվրամիության հետ կնքված Վրաստանի այլ երկկողմ և բազմակողմ պայմանագրերից։

դ) Նախագծի պատրաստման ընթացքում ստացված խորհրդատվությունները։ Դրանում նշվում է.

դ․ա) օրենքի նախագծի մշակմանը մասնակցած պետական, ոչ պետական և/կամ միջազգային կազմակերպությունը/հաստատությունը, փորձագետը, աշխատանքային խումբը, այսպիսինի առկայության դեպքում,

դ․բ) օրենքի նախագծի մշակմանը մասնակցող կազմակերպության/հաստատության, աշխատանքային խմբի, փորձագետի գնահատումը օրենքի նախագծի նկատմամբ, եթե այդպիսիք կան,

դ․գ) այլ երկրների փորձը օրենքի նախագծի համանման օրենքների կատարման ոլորտում, այն փորձի մասին ակնարկ, որը որպես օրինակ է օգտագործվել օրենքի նախագծի պատրաստման ժամանակ, նման ակնարկ պատրաստելու դեպքում․

ե) օրենքի նախագծի հեղինակը,

զ) օրենքի նախագծի նախաձեռնողը։

11. Սույն հոդվածի 1-ին կետի «բ» ենթակետով սահմանված օրենքի նախագծի ֆինանսական ազդեցության մեթոդաբանությունը որոշումով հաստատում է Վրաստանի Խորհրդարանը։

12. Սույն օրենքի 171 հոդվածով նախատեսված դեպքում նորմատիվ ակտի նախագծին, բացատրագրի սույն հոդվածի առաջին կետի «ա․ա» և «ա․բ» ենթակետերով նախատեսված տեղեկության փոխարեն, պետք է կցվի կարգավորման ազդեցության գնահատման հաշվետվություն, որում կարտացոլվի.

ա) առկա խնդրի էությունն ու վերլուծությունը, որի լուծմանը միտված է օրենքի նախագիծը, և դրա հարուցող պատճառները,

բ) նպատակը, որի ձեռքբերումը նախատեսված է կանոնակարգմամբ,

գ) նպատակին հասնելու այլընտրանքային տարբերակներ, դրանց վերլուծություն և ազդեցության գնահատում, ներառյալ խնդրի ոչ նորմատիվ ճանապարհով կարգավորման կամ գոյություն ունեցած վիճակն անփոփոխ թողնելու ակնկալվող արդյունքը,

դ) նպատակին հասնելու ընտրված տարբերակի առավելությունը հաստատող փաստարկներ, օրենքի նախագծի ակնկալվող տնտեսական, հարկաբյուջետային, սոցիալական, բնապահպանական, անվտանգության և/կամ այլ հետևանքներն ու ռիսկերը, կապված խնդրի ոչ նորմատիվ ճանապարհով կարգավորման կամ/և գոյություն ունեցած վիճակն անփոփոխ թողնելու հետ,

ե) այլ կարևոր գործոններ և հանգամանքներ, որոնք հանգեցրել են օրենքի նախագծի պատրաստմանը և որոնց վրա ազդեցություն կունենա օրենքի նախագիծը,

զ) օրենքի նախագծի նախապատրաստման գործընթացի մանրամասն նկարագրությունը, խորհրդատվության ընթացքում ստացված հիմնական տեսակետների համառոտ վերլուծություն և դրանց նախատեսման կամ/և չնախատեսման հետևանքների ամփոփում,

է) օրենքի կիրարկման ուղիները և դրա կիրարկման համար պատասխանատու մարմինների/հաստատությունների դերն ու գործառույթները,

ը) օրենքի կիրարկման մոնիտորինգի և գնահատման ուղիները,

2. Օրենքի նախագծին պետք է կցվի նաև․

ա) անկախ փորձագետի կարծիքը օրենքի նախագծի վերաբերյալ, եթե այդպիսին կա,

բ) համապատասխան մարմնում օրենքով սահմանված կարգով գրանցված լոբբիստի եզրակացությունը օրենքի նախագծի վերաբերյալ, եթե այդպիսին կա,

գ) բոլոր գնահատումների/հանձնարարականների/դիտողությունների փաստաթղթերը, ներառյալ այն գնահատումը/հանձնարարականը/դիտողությունը արտացոլող փաստաթուղթը, որի չի նախատեսվել օրենքի նախագծի հեղինակի/ նախաձեռնողի կողմից, եթե այդպիսին կա,

դ) լրացուցիչ տեղեկություն, ներառյալ հետազոտություն, վերլուծություն և ցանկացած այլ աղբյուր, որը հիմք է հանդիսացել օրենքի նախագծի պատրաստման համար, եթե այդպիսին կա,

ե) նախագիծ այն օրենսդրական ակտում փոփոխություն կատարելու մասին, որի մեջ փոփոխության կատարում առաջացնում է օրենքի նախագիծը, և դրանք պետք է ներկայացվեն օրենսդրական փաթեթի տեսքով,

զ) սույն հոդվածի 1-ին կետի «գ․դ» ենթակետով նախատեսված Եվրամիության իրավական ակտի առկայության դեպքում՝ դրան համապատասխանության աղյուսակը՝ համաձայն N 1 հավելվածի։

3. Վրաստանի Խորհրդարանի հանձնաժողովի օրենսդրական նախաձեռնությամբ ներկայացված օրենքի նախագծին պետք է կցվի հանձնաժողովի նիստի արձանագրության պատճենը, որում նշված է դրա ներկայացման վերաբերյալ ընդունված որոշումը:

4. Վրաստանի Կառավարության կողմից օրենսդրական նախաձեռնության կարգով ներկայացված օրենքի նախագծին պետք է կցվի քաղվածք Վրաստանի Կառավարության նիստի արձանագրությունից, որում նշված է դրա ներկայացման վերաբերյալ ընդունված որոշումը: Աբխազիայի Ինքնավար Հանրապետության և Աջարիայի Ինքնավար Հանրապետության գերագույն ներկայացուցչական մարմինների կողմից օրենսդրական նախաձեռնության կարգով ներկայացված օրենքի նախագծին պետք է կցվի քաղվածք ներկայացուցչական մարմնի նիստի արձանագրությունից, որում նշված է ներկայացման մասին ընդունված որոշումը։

5. Ենթաօրենսդրական նորմատիվ ակտին պետք է կցվի․

ա) բացատրագիր, որում կարտացոլվի.

ա․ա) նորմատիվ ակտի նախագծի ընդունման (հրապարակման) պատճառը, դրան բնորոշ հիմնական նշանները, այն արդյունքների ֆինանսատնտեսական հաշվարկը, որոնց կհանգեցնի ներկայացված նախագծի ընդունումը (հրապարակումը)։ Նշվում են նաև նորմատիվ ակտի նախագծի հեղինակը (հեղինակները) և ներկայացնողը։

ա․բ) եթե այդպիսիք կան, Եվրամիության այն իրավական ակտը, որին մոտարկման պարտավորությունը բխում է «Մի կողմից՝ Վրաստանի, և մյուս կողմից՝ Եվրամիության և Ատոմային էներգիայի եվրոպական միավորման և դրանց անդամ պետությունների միջև Ասոցացման համաձայնագրից» կամ Եվրամիության հետ կնքված Վրաստանի այլ երկկողմ և բազմակողմ պայմանագրերից։

ա1) սույն կետի «ա․բ» ենթակետով նախատեսված Եվրամիության իրավական ակտի առկայության դեպքում` դրան համապատասխանության աղյուսակ` համաձայն N 1 հավելվածի,

բ) նախագիծ մեկ այլ նորմատիվ ակտում այն փոփոխության կատարման մասին, որին կհանգեցնի ներկայացված նախագծի ընդունումը (հրապարակումը),

գ) Վրաստանի օրենսդրությամբ սահմանված պետական ​​մարմնի եզրակացությունը ներկայացված նախագծի՝ Վրաստանի Սահմանադրությանը և բարձրագույն իրավաբանական ուժ ունեցող նորմատիվ ակտերին համապատասխանության մասին,

դ) երեխայի իրավական վիճակի վրա նորմատիվ ակտի ազդեցության գնահատումը (Վրաստանի Կառավարության կամ մունցիպալիտետի ներկայացուցչական մարմնի կողմից մշակված նորմատիվ ակտի դեպքում).

*2011 թվականի ապրիլի 19-ի Վրաստանի օրենք №4563 – կայք, 05.05.2011թ.*

*2012 թվականի հունիսի 22-ի Վրաստանի օրենք №6536 – կայք, 03.07.2012թ.*

*2012 թվականի դեկտեմբերի 28-ի Վրաստանի օրենք № 190 – կայք, 30.12.2012թ.*

*2018 թվականի հունիսի 13-ի Վրաստանի օրենք № 2515 – կայք, 22.06.2018թ.*

*2018 թվականի դեկտեմբերի 6-ի Վրաստանի օրենք №3876 –կայք, 14.12.2018թ.*

*2019 թվականի մայիսի 29-ի Վրաստանի օրգանական օրենք № 4607 – կայք, 05.06.2019թ.*

*2019 թվականի սեպտեմբերի 20-ի Վրաստանի օրգանական օրենք №5007 – կայք, 27.09.2019թ.*

*2020 թվականի մայիսի 21-ի Վրաստանի օրգանական օրենք № 5907 – կայք, 25.05.2020թ.*

*2020 թվականի հուլիսի 15-ի Վրաստանի օրգանական օրենք №6868 – կայք, 28.07.2020թ.*

 **Հոդված 171. Կարգավորման ազդեցության գնահատումը**

1. Կարգավորման ազդեցության գնահատումը պարտադիր է.

ա) Վրաստանի Կառավարության որոշմամբ պարբերաբար սահմանված օրենսդրական ակտերի ցանկում ընդգրկված օրենսդրական ակտում փոփոխություններ կատարելու մասին օրենքի նախագիծ պատրաստելիս, եթե սույն օրինագծի նախաձեռնողը Վրաստանի Կառավարությունն է,

բ) առանձին դեպքերում, Վրաստանի Կառավարության որոշմամբ՝ Վրաստանի գործադիր իշխանության հաստատության կողմից օրենքի նախագծի նախապատրաստման ժամանակ։

2. Սույն հոդվածի 1-ին կետի պահանջը չի կիրառվում, եթե համապատասխան օրենքի նախագիծը.

ա) վերաբերում է բյուջետային հարցերին (այդ թվում, տարեկան բյուջեի օրենքի նախագիծ է), պետական ​​անվտանգության, պաշտպանության, քրեակատարողական, ազատազրկման հետ չկապված պատիժների իրականացման և պրոբացիայի հարցերին,

բ) վերաբերում է օրենքով նախատեսված ամսաթվի, տարեթվի, տարվա (ժամկետի) կամ տերմինաբանական բնույթի փոփոխության, այլ տեխնիկական փոփոխության կամ օրենքում առկա թերության շտկման և չի փոխում օրենքի ընդհանուր սկզբունքն ու հիմնական դրույթները,

գ) նախատեսում է օրենքի բարձրագույն իրավաբանական ուժ ունեցող Վրաստանի օրենսդրական ակտի, Վրաստանի սահմանադրական համաձայնագրի, Վրաստանի միջազգային պայմանագրի և/կամ Վրաստանի Սահմանադրական դատարանի որոշման հետ համապատասխանություն,

դ) ներառված է օրենսդրական փաթեթում ուղեկցող օրենքի նախագծի տեսքով և չի պարունակում փաթեթում ներառված գլխավոր օրենքի նախագծով չնախատեսված հարցեր։

3. Բացառիկ դեպքերում, երբ օրենքի նախագծի նախապատրաստման և ներկայացման ձգձգումը արդարացված չէ, Վրաստանի Կառավարությունը կարող է հիմնավորված առաջարկության հիման վրա ամբողջությամբ կամ մասամբ ազատել Վրաստանի գործադիր մարմնի համապատասխան հաստատությանը սույն հոդվածի առաջին կետի «ա» ենթակետով նախատեսված ցանկում ընդգրկված օրենսդրական ակտի օրենքի նախագիծը պատրաստելիս կարգավորման ազդեցության գնահատման պարտավորությունից։

4. Բացառությամբ սույն հոդվածի 1-ին կետով նախատեսված դեպքերի, կարգավորման ազդեցության գնահատումը կարող է իրականացվել նաև ցանկացած նորմատիվ (այդ թվում` ենթաօրենսդրական) ակտի նախագիծ նախապատրաստելիս, նրա հեղինակի/ նախաձեռնողի՝ Վրաստանի Կառավարության կամ Վրաստանի գործադիր իշխանության պետական ​​հաստատության որոշումով։

5. Կարգավորման ազդեցության գնահատման մեթոդաբանությունը հաստատում է Վրաստանի Կառավարությունը:

*2019 թվականի մայիսի 29-ի Վրաստանի օրգանական օրենք № 4607 – կայք, 05.06.2019թ.*

**Հոդված 18. Նորմատիվ ակտի վավերապայմանները**

1. Նորմատիվ ակտը պետք է ունենա հետևյալ վավերապայմանները.

ա) նորմատիվ ակտի տեսակը,

բ) նորմատիվ ակտի վերնագիրը,

գ) նորմատիվ ակտի ընդունման (հրապարակման) տարին, ամիսը, ամսաթիվը և վայրը (եթե նորմատիվ ակտում փոփոխություն է կատարվել` նաև դրա կատարման տարին, ամիսը, ամսաթիվը),

դ) նորմատիվ ակտի ուժի մեջ մտնելու տարին, ամիսը, ամսաթիվը և ակտի գործողության ժամկետը (եթե այն ընդունվել (հրապարակվել է) սահմանված ժամկետով),

ե) իրավասու պաշտոնատար անձի ստորագրությունը,

զ) նորմատիվ ակտն ընդունող (հրապարակող) մարմնի (պաշտոնատար անձի) կողմից շնորհված գրանցման համարը։

2. Վրաստանի բարձրագույն պետական ​​մարմինների (պաշտոնատար անձանց) նորմատիվ ակտերում պետք է պատկերված լինի Վրաստանի պետական ​​զինանշանը։

3. Մունիցիպալիտետի ներկայացուցչական մարմնի նորմատիվ ակտերի վրա պետք է պատկերված լինի Վրաստանի փոքր պետական ​​զինանշանը և համապատասխան մունիցիպալիտետի զինանշանը (այսպիսինի առկայության դեպքում):

*2010 թվականի ապրիլի 20-ի Վրաստանի օրենք №2948 – ՎՕՏ I, №23, 04.05.2010թ., հոդվ․127*

*2011 թվականի ապրիլի 19-ի Վրաստանի օրենք №4563 – կայք, 05.05.2011թ.*

*2020 թվականի հուլիսի 15-ի Վրաստանի օրգանական օրենք №6867 – կայք, 28.07.2020թ.*

**Հոդված 19. Նորմատիվ ակտի նախագծի իրավական փորձաքննությունը**

1. Նորմատիվ ակտի նախագիծը (բացառությամբ Վրաստանի Նախագահի, Վրաստանի Խորհրդարանի, Վրաստանի Կառավարության, Վրաստանի կենտրոնական ընտրական հանձնաժողովի, Վրաստանի արդարադատության բարձրագույն խորհրդի, Պետական ​​տեսուչի, Վրաստանի ազգային բանկի, Աբխազիայի և Աջարիայի Ինքնավար Հանրապետությունների և մունիցիպալիտետի ներկայացուցչական մարմնի նորմատիվ ակտերի նախագծերի, ինչպես նաև Վրաստանի արդարադատության նախարարի նորմատիվ ակտով սահմանված դեպքերի) իրավական եզրակացության համար փոխանցվում է Վրաստանի արդարադատության նախարարությանը։

[1. Նորմատիվ ակտի նախագիծը (բացառությամբ Վրաստանի Նախագահի, Վրաստանի Խորհրդարանի, Վրաստանի Կառավարության, Վրաստանի Կենտրոնական ընտրական հանձնաժողովի, Վրաստանի արդարադատության բարձրագույն խորհրդի, Հատուկ քննչական ծառայության ղեկավարի, Անձնական տվյալների պաշտպանության ծառայության ղեկավարի, Վրաստանի ազգային բանկի, Աբխազիայի և Աջարիայի Ինքնավար Հանրապետությունների և մունիցիպալիտետի ներկայացուցչական մարմնի նորմատիվ ակտերի նախագծերի, ինչպես նաև Վրաստանի արդարադատության նախարարի նորմատիվ ակտով սահմանված դեպքերի) իրավական եզրակացության համար փոխանցվում է Վրաստանի արդարադատության նախարարությանը։ **(Ուժի մեջ մտնի 2022 թվականի մարտի 1-ից)]**

2. (Հանվել է - 05.02.2014, №1967):

3. Վրաստանի Ազգային բանկը, եթե իր նորմատիվ ակտի անհապաղ ուժի մեջ մտնելու անհրաժեշտություն չկա, ակտի նախագիծն իրավական եզրակացության է ուղարկում Վրաստանի արդարադատության նախարարություն, բացառությամբ Վրաստանի արդարադատության նախարարի նորմատիվ ակտով նախատեսված դեպքերի։

 4. Նորմատիվ ակտի նախագիծը պետք է ուղարկվի այս նորմատիվ ակտով կամ նրա մասով նախատեսված իրավահարաբերությունները կարգավորելու իրավասություն ունեցող վարչական մարմիններին, ինչպես նաև այն դեպքում, երբ վերը նշված նորմատիվ ակտը նախատեսում է վարչական մարմնի կողմից եզրակացություն ներկայացնելու պարտավորություն, ինչպես նաև դրա համաձայնեցում մեկ այլ վարչական մարմնի հետ:

5. Վրաստանի ենթաօրենսդրական նորմատիվ ակտի նախագիծը Վրաստանի արդարադատության նախարարություն կարող է ներկայացվել միայն սույն հոդվածի 4-րդ կետի մեջ նշված վարչական մարմինների հետ համաձայնեցնելուց հետո:

6. Վրաստանի արդարադատության նախարարությունը իրավասու է նախքան ենթաօրենսդրական ակտի նախագծի վերաբերյալ իրավական եզրակացություն տալը պահանջել նորմատիվ ակտի վերաբերյալ համապատասխան ոլորտի հասարակական փորձագետի կարծիք:

7. Վրաստանի արդարադատության նախարարությունը Վրաստանի ենթաօրենսդրական նորմատիվ ակտի նախագծի վերաբերյալ եզրակացությունը՝ Վրաստանի օրենսդրությանը նրա համապատասխանության մասին տալիս է ակտի նախագիծն իրեն փոխացնելուց հետո 10-օրյա ժամկետում։

8. Վրաստանի արդարադատության նախարարության հիմնավորված բացասական եզրակացության դեպքում պետք է ապահովվի Վրաստանի ենթաօրենսդրական նորմատիվ ակտի նախագծի համապատասխանությունը Վրաստանի օրենսդրությանը, որից հետո նրան անհրաժեշտ է Արդարադատության նախարարության վերաեզրակացություն։

9. Վրաստանի արդարադատության նախարարության իրավական եզրակացությունը վարչաիրավական ակտ չէ և դրա նկատմամբ չի կիրառվում Վրաստանի ընդհանուր վարչական օրենսգրքով նախատեսված վարչական վարույթ։

10. Նորմատիվ ակտի նախագծի իրավական փորձաքննության ընթացքում, բացի նյութական փաստաթղթերից, կարող են օգտագործվել նաև էլեկտրոնային փաստաթղթեր:

*2010 թվականի հուլիսի 2-ի Վրաստանի օրենք № 3283 – ՎՕՏ I, № 35, 12.07.2010, հոդվ.212*

*2011 թվականի ապրիլի 19-ի Վրաստանի օրենք №4563 – կայք, 05.05.2011թ.*

*2011 թվականի դեկտեմբերի 20-ի Վրաստանի օրենք №5545 – կայք, 28.12.2011թ.*

*2014 թվականի փետրվարի 5-ի Վրաստանի օրենք № 1967 – կայք, 19.02.2014 թ.*

*2014 թվականի օգոստոսի 1-ի Վրաստանի օրենք №2640 – կայք, 18.08.2014թ.*

*2015 թվականի մայիսի 28-ի Վրաստանի օրենք №3616 – կայք, 04.06.2015թ.*

*2018 թվականի հուլիսի 21-ի Վրաստանի օրենք № 3228 – կայք, 09.08.2018թ.*

*2018 թվականի դեկտեմբերի 27-ի Վրաստանի Օրգանական օրենք №4250 – կայք, 29.12.2018թ.*

*2019 թվականի մայիսի 8-իՎրաստանի օրգանական օրենք №4595 – կայք, 08.05.2019թ.*

*2019 թվականի դեկտեմբերի 13-ի Վրաստանի օրգանական օրենք №5570 – կայք, 25.12.2019թ.*

*2020 թվականի հուլիսի 15-ի Վրաստանի օրգանական օրենք №6867 – կայք, 28.07.2020թ.*

*2021 թվականի դեկտեմբերի 30-ի Վրաստանի օրգանական օրենք № 1338 – կայք, 13.01.2022թ.*

**Հոդված 20. Նորմատիվ ակտի ընդունումը (հրապարակումը) և դրանում փոփոխություններ կատարելու կարգը**

1. Վրաստանի օրենսդրական ակտի ընդունման օր է համարվում Վրաստանի Խորհրդարանի կողմից նրա վերջնական խմբագրությամբ ընդունման օրը:

2. Մունիցիպալիտետի ներկայացուցչական մարմնի նորմատիվ ակտի ընդունման օր է համարվում մունիցիպալիտետի ներկայացուցչական մարմնի կողմից նրա վերջնական խմբագրությամբ ընդունման օրը:

3. Մեկ այլ նորմատիվ ակտի ընդունման (հրապարակման) օր է համարվում իրավասու պաշտոնատար անձի կողմից դրա ստորագրման օրը:

4. Նորմատիվ ակտում փոփոխություն (փոփոխություն (փոփոխություններ) և/կամ լրացումներ (լրացումներ)) կատարվում է միայն նույն տեսակի նորմատիվ ակտով: Այն նույն նորմատիվ ակտի անբաժանելի մասն է, որում կատարվել է փոփոխությունը։

5. (Հանվել է - 06.12.2018, №3876):

6. Նորմատիվ ակտի փոփոխության պատրաստումը, ընդունումը (հրապարակումը) և ուժի մեջ մտնելը կատարվում է այն նորմատիվ ակտի պատրաստման, ընդունման (հրապարակման) և ուժի մեջ մտնելու համար սահմանված կարգին համապատասխան, որում կատարվում է այս փոփոխությունը:

7. Նորմատիվ ակտում փոփոխություններ կատարելու մասին նորմատիվ ակտի նախագծում պետք է նշված լինեն տվյալներ այն նորմատիվ ակտի մասին, որում կտարվում է այս փոփոխությունը, մասնավորապես՝ նորմատիվ ակտի վերնագիրը, «Վրաստանի օրենսդրական տեղեկատուի» կայքէջը, նորմատիվ ակտի հրատարակման տարին, ամիսը, ամսաթիվը և պետական ​​գրանցման ծածկագիրը։

8. Նորմատիվ ակտում բառ (բառեր) կամ թիվ (թվեր) փոփոխելու, հանելու կամ ավելացնելու դեպքում նորմատիվ ակտի նախագիծը պետք է պարունակի համապատասխան կետի (մաս) ենթակետի ամբողջական խմբագրությունը՝ համապատասխան փոփոխության նախատեսմամբ։

9. Թույլ չի տրվում Խորհրդարանում քննարկել այնպիսի միջազգային պայմանագրի կամ համաձայնագրի վավերացման հարց, որը փոփոխություն է առաջացնում Վրաստանի օրենսդրության մեջ, եթե նրան չի կցված համապատասխան օրենսդրական ակտում փոփոխություն կատարելու մասին օրենքի նախագիծ։

*2011 թվականի ապրիլի 19-ի Վրաստանի օրենք №4563 – կայք, 05.05.2011թ.*

*2011 թվականի դեկտեմբերի 20-ի Վրաստանի օրենք №5545 – կայք, 28.12.2011թ.*

*2012 թվականի դեկտեմբերի 28-ի Վրաստանի օրենք № 190 – կայք, 30.12.2012թ.*

*2014 թվականի փետրվարի 5-ի Վրաստանի օրենք № 1967 – կայք, 19.02.2014 թ.*

*2018 թվականի դեկտեմբերի 6-ի Վրաստանի օրենք №3876 – կայք, 14.12.2018թ.*

*2020 թվականի հուլիսի 15-ի Վրաստանի օրգանական օրենք №6867 – կայք, 28.07.2020թ.*

**Հոդված 201. Աբխազիայի Ինքնավար Հանրապետության օրենքի ընդունման և հրապարակման կարգը**

1. Աբխազիայի Ինքնավար Հանրապետության օրենքն ընդունվում և հրապարակվում է սույն օրենքի, Աբխազիայի Ինքնավար Հանրապետության Սահմանադրության և Աբխազիայի Ինքնավար Հանրապետության Գերագույն խորհրդի կանոնակարգով սահմանված կարգով։

2. Աբխազիայի Ինքնավար Հանրապետության Գերագույն խորհրդի կողմից ընդունված օրենքի նախագիծը 7-օրյա ժամկետում փոխանցվում է Աբխազիայի Ինքնավար Հանրապետության կառավարության նախագահին, որը 10-օրյա ժամկետում ստորագրում և հրապարակում է օրենքը կամ օրենքի նախագիծը հիմնավորված առարկություններով վերադարձնում է Գերագույն խորհրդին։ Եթե ​​կառավարության նախագահը նշված ժամկետում չի ստորագրում և չի հրապարակում օրենքը, ոչ էլ Գերագույն խորհրդին է վերադարձնում օրենքի նախագիծը, ապա առաջիկա 5 օրվա ընթացքում օրենքը ստորագրում և հրապարակում է Գերագույն խորհրդի նախագահը։

3. Եթե կառավարության նախագահը վերադարձնում է օրենքի նախագիծը, ապա Գերագույն խորհուրդը քվեարկության է դնում կառավարության նախագահի առարկություններն ամբողջությամբ, որոնց ընդունման համար բավական է Աբխազիայի Ինքնավար Հանրապետության օրենքի ընդունման համար սահմանված ձայների քանակը։ Եթե Գերագույն խորհուրդն ընդունում է առարկությունները, օրենքի նախագծի վերջնական տարբերակը 5-օրյա ժամկետում փոխանցվում է կառավարության նախագահին, որն ընդունելուց հետո 5-օրյա ժամկետում ստորագրում և հրապարակում է օրենքը։

4. Եթե Գերագույն խորհուրդը չի ընդունում կառավարության նախագահի առարկությունները, ապա քվեարկության է դրվում օրենքի նախագծի նախնական խմբագրությունը։ Օրենքի նախագիծն ընդունված է համարվում, եթե դրան աջակցում է Գերագույն խորհրդի ընդհանուր կազմի կեսից ավելին։ Աբխազիայի Ինքնավար Հանրապետության սահմանադրական օրենքի նախագիծը համարվում է ընդունված, եթե դրան աջակցում է Գերագույն խորհրդի անդամների ընդհանուր կազմի առնվազն երկու երրորդը։ Օրենքի նախագիծն ընդունելու դեպքում այն 5-օրյա ժամկետում փոխանցվում է կառավարության նախագահին, որը ընդունելուց հետո 5-օրյա ժամկետում ստորագրում և հրապարակում է օրենքը։

5. Եթե սույն հոդվածի 3-րդ և 4-րդ կետերով սահմանված ժամկետներում կառավարության նախագահը չի ստորագրում և չի հրապարակում օրենքը, կամ սույն հոդվածի 2-րդ-4-րդ կետերով սահմանված ժամկետներում անհնար է օրենքը ստորագրելու և հրապարակելու պարտականությունը կատարել, համապատասխան ժամկետը լրանալուց հետո 5-օրյա ժամկետում օրենքը ստորագրում և հրապարակում է Գերագույն խորհրդի նախագահը։

6. Աբխազիայի Ինքնավար Հանրապետության օրենքը սույն հոդվածով սահմանված իրավասու անձի կարգադրությամբ հրատարակվում է հանրային իրավունքի իրավաբանական անձի՝ «Վրաստանի օրենսդրական տեղեկատուի» կայքում։

*2013 թվականի հուլիսի 29-ի Վրաստանի օրենք №903 – կայք, 12.08.2013թ.*

 **Հոդված 21. Աջարիայի Ինքնավար Հանրապետության Սահմանադրության հաստատումը**

1. Աջարիայի Ինքնավար Հանրապետության Սահմանադրության հաստատման նպատակով Աջարիայի Ինքնավար Հանրապետության Գերագույն խորհուրդը Վրաստանի Խորհրդարանին է ներկայացնում «Աջարիայի Ինքնավար Հանրապետության Սահմանադրության հաստատման մասին» Վրաստանի օրգանական օրենքի նախագիծը և Աջարիայի Ինքնավար Հանրապետության Գերագույն խորհրդի կողմից սահմանված կարգով ընդունված Աջարիայի Ինքնավար Հանրապետության Սահմանադրությունը։

2. Աջարիայի Ինքնավար Հանրապետության Սահմանադրությունը հաստատում է Վրաստանի Խորհրդարանը՝ «Աջարիայի Ինքնավար Հանրապետության Սահմանադրության հաստատման մասին» Վրաստանի Օրգանական օրենքով մեկ ընթերցմամբ քննարկելու և ընդունելու միջոցով։

3. «Աջարիայի Ինքնավար Հանրապետության Սահմանադրության հաստատման մասին» Վրաստանի օրգանական օրենքի նախագիծն ընդունվում է Վրաստանի Խորհրդարանի ընդհանուր կազմի մեծամասնությամբ։

4. Աջարիայի Ինքնավար Հանրապետության Սահմանադրության հաստատման կարգը սահմանվում է Վրաստանի Խորհրդարանի կանոնակարգով։

*2018 թվականի դեկտեմբերի 6-ի Վրաստանի օրենք №3876 – կայք, 14.12.2018թ.*

 **Գլուխ IV. Նորմատիվ ակտի գործողությունը**

Հոդված 22. Նորմատիվ ակտի գործողությունը ժամանակի մեջ

1. Նորմատիվ ակտը, որի ուժի մեջ մտնելը կապված է հրատարակման հետ, ուժի մեջ է մտնում միայն սույն օրենքով սահմանված կարգով պաշտոնական հրատարակումից հետո:

2. Նորմատիվ ակտն ուժի մեջ է մտնում հրատարակման պահից, - սա նշանակում է, որ նորմատիվ ակտն ուժի մեջ է մտնում հրատարակման օրը՝ ժամը 24-ին։

3. Եթե նորմատիվ ակտում նշվում է, որ այն ուժի մեջ պետք է մտնի հրատարակումից սահմանված ժամանակ հետո, ապա նորմատիվ ակտի ուժի մեջ մտնելու տարին, ամիսը, ամսաթիվը հաշվարկելիս պետք է նախատեսվի դրա հրատարակման օրը:

4. Ենթաօրենսդրական նորմատիվ ակտի ուժի մեջ մտնելը, բացառությամբ որոշակի օրացուցային օր գալու կամ այլ նորմատիվ ակտ ընդունելու կամ հրապարակելու (ուժի մեջ մտնելու) տարվա, ամսվա, ամսաթվի, կապված չպետք է լինի այլ որևէ իրավաբանական փաստի առաջացման հետ։

5. Նորմատիվ ակտով կարող է սահմանվել սույն ակտի առանձին գլխի կամ հոդվածի (կետի, ենթակետի) ուժի մեջ մտնելու հատուկ տարի, ամիս, ամսաթիվ:

6. Նորմատիվ ակտը գործում է անժամկետ, եթե այլ բան նախատեսված չէ Վրաստանի օրենսդրությամբ կամ բուն այս ակտով:

7. Նորմատիվ ակտը կամ դրա մի մասը կարող է ընդունվել (հրապարակվել) սահմանված ժամկետով: Այս ժամկետը լրանալուց հետո նորմատիվ ակտը կամ դրա մի մասը համարվում է ուժը կորցրած, եթե նորմատիվ ակտն ընդունող (հրապարակող) մարմինը (պաշտոնատար անձը) նման նորմատիվ ակտի ընդունման (հրապարակման) համար սահմանված կարգով չի կայացնի ժամկետը երկարաձգելու մասին որոշում։

8. Նորմատիվ ակտի ուժի մեջ մտնելու ժամկետը թույլ է տրվում փոխել միայն մինչև այդ ժամկետի գալը:

9. Նորմատիվ ակտի կամ դրա մի մասի գործողությունը կարող է կասեցվել ընդունող (հրապարակող) մարմնի (պաշտոնատար անձի) և վերադաս մարմնի կողմից, ինչպես նաև օրենքով նախատեսված այլ դեպքերում:

10. Օրենսդրական ակտն ունի ուղղակի գործողության ուժ՝ անկախ այն հանգամանքից, թե արդյոք ընդունվել (հրապարակվել) է նրա հիման վրա կամ նրա կատարման համար ենթաօրենսդրական ակտ, եթե այլ բան նախատեսված չէ բուն այս օրենսդրական ակտով։

11. Թույլ չի տրվում օրենսդրական ակտով սահմանված նորմի կատարումից հրաժարվել այն դրդապատճառով, որ նրա կատարման համար ընդունված (հրապարակված) չէ համապատասխան ենթաօրենսդրական ակտ, եթե բուն այս օրենսդրական ակտով այլ բան սահմանված չէ։

**Հոդված 23. Նորմատիվ ակտն ուժի մեջ մտնելու հատուկ կարգ**

1. Եթե սույն օրենքով այլ բան նախատեսված չէ, Վրաստանի ենթաօրենսդրական, Աբխազիայի Ինքնավար Հանրապետության և Աջարիայի Ինքնավար Հանրապետության, ինչպես նաև մունիցիպալիտետի ներկայացուցչական մարմնի նորմատիվ ակտերն ուժի մեջ են մտնում հրատարակման պահից, եթե բուն այս նորմատիվ ակտերով այլ ժամկետ սահմանված չէ։

2. Վրաստանի Ազգային բանկի անհապաղ իրականացվելիք նորմատիվ ակտն ուժի մեջ է մտնում դրանում նշված օրվանից:

3. Վրաստանի օրենսդրական ակտն ուժի մեջ է մտնում պաշտոնական հրատարակվելուց հետո 15-րդ օրը, եթե բուն այս օրենսդրական ակտով այլ բան նախատեսված չէ:

4. Վրաստանի Նախագահի դեկրետն ուժի մեջ է մտնում հրապարակման պահից։ Պատերազմական կամ արտակարգ դրության ժամանակ Վրաստանի Սահմանադրությամբ նախատեսված իրավունքների սահմանափակման մասին Վրաստանի Նախագահի դեկրետը ուժի մեջ է մտնում հրապարակման պահից, իսկ նորմի կասեցման մասին՝ Վրաստանի Խորհրդարանի կողմից հաստատվելուն պես և գործում է մինչև պատերազմական կամ արտակարգ դրության ավարտը։

5. Վրաստանի Նախագահը դեկրետն անհապաղ ներկայացնում է Վրաստանի Խորհրդարանի հաստատման:

6. (Հանվել է - 20.09.2013, №1157)։

7. Վրաստանի սահմանադրական համաձայնագիրն ուժի մեջ է մտնում պաշտոնական հրատարակման պահից, եթե այլ բան նախատեսված չէ բուն այդ համաձայնագրով։

8. Վրաստանի Նախագահի հրամանագիրն ուժի մեջ է մտնում պաշտոնական հրատարակման պահից, եթե բուն այդ հրամանագրով այլ բան նախատեսված չէ:

9. Վրաստանի Նախագահի, որպես Վրաստանի պաշտպանության ուժերի գերագույն գլխավոր հրամանատարի, հրամանն ուժի մեջ է մտնում նրա ստորագրման պահից, եթե Վրաստանի Սահմանադրությամբ կամ բուն այս հրամանով այլ բան նախատեսված չէ ։

10. «Գաղտնի» դասակարգմամբ նորմատիվ ակտը կամ նորմատիվ ակտի համանման դասակարգմամբ մասը ուժի մեջ է մտնում Վրաստանի նորմատիվ ակտերի պետական ​​ռեեստրի «գաղտնի» մաս մուտքագրելու պահից, եթե բուն այս ակտով այլ բան նախատեսված չէ։

*2013 թվականի սեպտեմբերի 20-ի Վրաստանի օրենք № 1157 – կայք, 08.10.2013թ.*

*2018 թվականի հոկտեմբերի 31-ի Վրաստանի օրենք №3613 – կայք, 21.11.2018թ.*

*2020 թվականի հուլիսի 15-ի Վրաստանի օրգանական օրենք №6867 – կայք, 28.07.2020թ.*

 **Հոդված 24. Նորմատիվ ակտի հետադարձ ուժը**

1. Նորմատիվ ակտը հետադարձ ուժ ունի միայն այն դեպքում, եթե այն ուղղակիորեն սահմանված է սույն նորմատիվ ակտով:

2. Նորմատիվ ակտը, որը սահմանում կամ ծանրացնում է պատասխանատվությունը, հետադարձ ուժ չունի։

 **Հոդված 25. Նորմատիվ ակտի ուժը կորցրած ճանաչումը**

1. Նորմատիվ ակտը կամ դրա մի մասը կորցնում է իր ուժը, եթե.

ա) լրացել է այն ժամկետը, որով այն ընդունվել է (հրապարակվել է),

բ) ընդունվել (հրապարակվել է) նորմատիվ ակտ, որն այն հայտարարում է ուժը կորցրած,

գ) իրավասու պետական ​​մարմնի (պաշտոնատար անձի) կողմից կայացվել է այնպիսի որոշում, որը Վրաստանի Սահմանադրությանը և այլ օրենսդրական ակտերին համապատասխան առաջացրել է նրա իրավաբանական ուժի կորուստ:

2. Չի կարող որևէ նորմատիվ ակտով գերակա իրավաբանական ուժ ունեցող ակտը ուժը կորցրած ճանաչել։

3. Այն նորմատիվ ակտի չեղարկումը, որով չեղարկվել է հին նորմատիվ ակտը, չի նշանակում հին նորմատիվ ակտի գործողության վերականգնում, եթե բուն այդ ակտով այլ բան նախատեսված չէ:

4. Նորմատիվ ակտը կամ դրա մասը ուժը կորցրած ճանաչելու դեպքում ուժը կորցրած պետք է հայտարարվեն դրա հիման վրա կամ դրա կատարման համար ընդունված (հրապարակված) բոլոր նորմատիվ ակտերը կամ նորմատիվ ակտի համապատասխան մասը:

5. Իրավաբանակամ ուժ չունի ուժը կորցրած հայտարարված օրենսդրական կամ ենթաօրենսդրական նորմատիվ ակտի հիման վրա ընդունված (հրապարակված) նորմատիվ ակտը՝ անկախ այն հանգամանքից, թե այն ճանաչվել է, թե՝ ոչ ուժը կորցրած։

6. Օրենսդրական ակտի ընդունման դեպքում ուժը կորցրած պետք է հայտարարվեն համապատասխան հանրային հարաբերությունները կարգավորող բոլոր ենթաօրենսդրական նորմատիվ ակտերը կամ դրանց մասը:

7. (Հանվել է - 20.09.2013, №1157)։

8. Վրաստանի Կառավարությունը իրավասու է չեղարկել Վրաստանի նախարարի նորմատիվ ակտը՝ դրա օրինականության կամ աննպատակահարմարության հիմքով։

9. Եթե նորմատիվ ակտը ընդունվել (hրապարակվել) է հարցի վերաբերյալ, որը, համաձայն Վրաստանի Սահմանադրության, Վրաստանի օրգանական օրենքի և Վրաստանի օրենքի, պատկանում է այլ պետական ​​մարմնի (պաշտոնատար անձի) կամ մունիցիպալիտետի ներկայացուցչական մարմնի իրավասությանը կամ ընդունվել է սույն օրենքի պահանջների խախտմամբ, կամ խախտվել է համապատասխան նորմատիվ ակտի ընդունման (հրապարակման) կամ ուժի մեջ մտնելու համար սահմանված ընթացակարգը, նորմատիվ ակտն իրավաբանական ուժ չունի։

91. Եթե Վրաստանի արդարադատության նախարարությունը տեղեկացված է սույն հոդվածի 9-րդ կետում նշված հանգամանքների մասին, նա պարտավոր է դիմել նորմատիվ ակտն ընդունող (հրապարակող) մարմնին (պաշտոնատար անձին) կամ նորմատիվ ակտը չեղարկելու (կասեցնելու) իրավասություն ունեցող մարմնին (պաշտոնատար անձին) և/կամ ընդհանուր իրավասության դատարան նորմատիվ ակտը (բացառությամբ Վրաստանի Նախագահի, Վրաստանի Խորհրդարանի, Վրաստանի Կառավարության, Վրաստանի արդարադատության Գերագույն խորհրդի, Աբխազիայի և Աջարիայի Ինքնավար Հանրապետությունների և մունիցիպալիտետի ներկայացուցչական մարմնի նորմատիվ ակտերի) չեղարկելու (կասեցնելու) պահանջով։ Սույն կետով նախատեսված պարտավորությունը կատարելիս ընդհանուր իրավասության դատարան դիմելու դեպքում Վրաստանի արդարադատության նախարարությունը ներկայացնում է պետությանը։

10. Սույն հոդվածում նշված հարցերը քննարկում և որոշում են նորմատիվ ակտ ընդունող (հրապարակող) մարմնի (պաշտոնատար անձի) վերադաս մարմինը (պաշտոնատար անձի), «Տեղական ինքնակառավարման մասին» Վրաստանի օրգանական օրենքով նախատեսված դեպքում և սահմանված կարգով` համապատասխան պետական ​​վերահսկողություն իրականացնող մարմինը, ինչպես նաև Վրաստանի Սահմանադրական դատարանը և ընդհանուր իրավասության դատարանները՝ իրենց իրավասությունների շրջանակներում։

*2010 թվականի մայիսի 4-ի Վրաստանի օրենք №3047 - ՎՕՏ I, №25, 17.05.2010թ., հոդվ․168*

*2011 թվականի ապրիլի 19-ի Վրաստանի օրենք №4563 – կայք, 05.05.2011թ.*

*2013 թվականի մայիսի 30-ի Վրաստանի օրենք №661 – կայք, 24.06.2013թ.*

*2013 թվականի սեպտեմբերի 20-ի Վրաստանի օրենք № 1157 – կայք, 08.10.2013թ.*

*2014 թվականի փետրվարի 5-ի Վրաստանի օրենք № 1967 – կայք, 19.02.2014 թ.*

*2019 թվականի դեկտեմբերի 13-ի Վրաստանի օրգանական օրենք №5570 – կայք, 25.12.2019թ.*

*2020 թվականի հուլիսի 15-ի Վրաստանի օրգանական օրենք №6867 – կայք, 28.07.2020թ.*

**Գլուխ V. Նորմատիվ ակտի հրատարակումը**

**Հոդված 26. Նորմատիվ ակտի պաշտոնական հրատարակումը**

1. Նորմատիվ ակտի պաշտոնական (իրավաբանական ուժ ունեցող) հրատարակում է համարվում դրա ամբողջական տեքստի առաջին անգամ հրատարակումը «Վրաստանի օրենսդրական տեղեկատուի» կայքում։ Պաշտոնական իրավաբանական ուժ ունեն նաև «Վրաստանի օրենսդրական տեղեկագրի» կայքում էլեկտրոնային եղանակով տեղադրված համակարգված նորմատիվ ակտերը։

2. Նորմատիվ ակտերը էլեկտրոնային տարբերակով հրատարակվում են Վրաստանի արդարադատության նախարարության կառավարման ոլորտում գործող հանրային իրավունքի իրավաբանական անձի՝ «Վրաստանի օրենսդրական տեղեկատուի» (այսուհետ՝ «Վրաստանի օրենսդրական տեղեկատու») կայքում։

3. Ենթաօրենսդրական նորմատիվ ակտը կամ ենթաօրենսդրական նորմատիվ ակտի առանձին դրույթներ թույլ է տրվում չհրատարակել միայն «Պետական ​​գաղտնիքի մասին» Վրաստանի օրենքով սահմանված դեպքերում։ Թույլ չի տրվում չհրատարակել այն նորմատիվ ակտը կամ նրա մի մասը, որը սահմանափակում է իրավունքներ և ազատություններ կամ որոշում է իրավաբանական պատասխանատվություն։

4. «Վրաստանի օրենսդրական տեղեկագրում» նորմատիվ ակտի հրատարակման և ծառայության համար վճարի չափը, ինչպես նաև վճարման կարգը սահմանվում է Վրաստանի արդարադատության նախարարի հրամանով։

*2010 թվականի մայիսի 4-ի Վրաստանի օրենք №3047 – ՎՕՏ I, №25, 17.05.2010 թ., հոդվ․168*

*2010 թվականի հուլիսի 2-ի Վրաստանի օրենք № 3283 - ՎՕՏ I, № 35, 12.07.2010, հոդ․212*

**Հոդված 27. Նորմատիվ ակտի հրատարակման կարգը**

1. Վրաստանի նորմատիվ ակտը (բացառությամբ սույն հոդվածի 2-61-րդ կետերում նշված նորմատիվ ակտերի) ընդունող (հրապարակող) մարմինը Վրաստանի արդարադատության նախարարության իրավական եզրակացությունը տրամադրելուց հետո 10-օրյա ժամկետում հրատարակելու համար պետք է փոխանցի «Վրաստանի օրենսդրական տեղեկատուին»։

2. Վրաստանի Խորհրդարանի, ինչպես նաև Աբխազիայի Ինքնավար Հանրապետության Գերագույն խորհրդի և Աջարիայի Ինքնավար Հանրապետության Գերագույն խորհրդի կողմից ընդունված օրենքները հրատարակվում են համապատասխանաբար Վրաստանի Սահմանադրությամբ, օրենքով և ինքնավար հանրապետությունների սահմանադրություններով սահմանված կարգով։

21. Սույն օրենքի 19-րդ հոդվածի առաջին կետի համաձայն, Վրաստանի արդարադատության նախարարի նորմատիվ ակտով սահմանված Վրաստանի ենթաօրենսդրական ակտը «Վրաստանի օրենսդրական տեղեկատուին» հրատարակման պետք է փոխանցվի այն ընդունող (հրապարակող) մարմնի (պաշտոնատար անձի) կողմից ընդունելուց (ստորագրելուց) հետո ոչ ուշ, քան 5-րդ օրը։

3. Մունիցիպալիտետի ներկայացուցչական մարմնի նորմատիվ ակտը «Վրաստանի օրենսդրական տեղեկատուին» հրատարակման պետք է ուղարկվի նրա ընդունումից ոչ ուշ, քան 2-րդ օրը։

4. Վրաստանի Նախագահի նորմատիվ ակտը (բացառությամբ սույն հոդվածի 41 կետով նախատեսված նորմատիվ ակտի), Վրաստանի Խորհրդարանի, Վրաստանի Կառավարության, ինչպես նաև Աբխազիայի Ինքնավար Հանրապետության և Աջարիայի Ինքնավար Հանրապետության նորմատիվ ակտերը (բացառությամբ սույն հոդվածի 2-րդ կետում նշված նորմատիվ ակտերի) «Վրաստանի օրենսդրական տեղեկատուին» պետք է փոխանցվեն և պետք է հրատարակվեն ընդունումից/հրապարակումից հետո 10-օրյա ժամկետում։

41. Վրաստանի Նախագահի նորմատիվ ակտը, որը պահանջում է համաստորագրում, «Վրաստանի օրենսդրական տեղեկատուին» պետք է փոխանցվի և պետք է հրատարակվի միայն համաստորագրումից հետո, համաստորագրելուց հետո 5-օրյա ժամկետում։

5. Վրաստանի Կենտրոնական ընտրական հանձնաժողովի նորմատիվ ակտը «Վրաստանի օրենսդրական տեղեկատուին» պետք է փոխանցվի և պետք է հրատարակվի նրա ընդունումից հետո ոչ ուշ, քան 2-րդ օրը։

51. Ինքնավար Հանրապետության բարձրագույն ընտրական հանձնաժողովի նորմատիվ ակտը «Վրաստանի օրենսդրական տեղեկատուին» պետք է փոխանցվի և պետք է հրատարակվի նրա ընդունումից հետո ոչ ուշ, քան 2-րդ օրը։

52. Վրաստանի արդարադատության բարձրագույն խորհրդի նորմատիվ ակտը «Վրաստանի օրենսդրական տեղեկատուին» պետք է փոխանցվի և պետք է հրատարակվի նրա ընդունումից հետո ոչ ուշ, քան 5-րդ օրը։

6. Վրաստանի Ազգային բանկի անհապաղ հրապարակման ենթակա նորմատիվ ակտը «Վրաստանի օրենսդրական տեղեկատուին» պետք է փոխանցվի և պետք է հրատարակվի ոչ ուշ, քան հաջորդ աշխատանքային օրը։

61. Պետական տեսուչի նորմատիվ ակտը «Վրաստանի օրենսդրական տեղեկատուին» պետք է փոխանցվի և պետք է հրատարակվի նրա ընդունումից հետո ոչ ուշ, քան 2-րդ օրը։

[61. Հատուկ քննչական ծառայության պետի և Անձնական տվյալների պաշտպանության ծառայության պետի նորմատիվ ակտերը «Վրաստանի օրենսդրական տեղեկատուին» պետք է փոխանցվեն և պետք է հրատարակվեն նրանց ընդունումից հետո ոչ ուշ, քան 2-րդ օրը։ (Ուժի մեջ մտնի 2022 թվականի մարտի 1-ից)]

7. «Վրաստանի օրենսդրական տեղեկատուին» հրատարակման պետք է ուղարկվի իրավասու պաշտոնատար անձի կողմից «Էլեկտրոնային փաստաթղթերի և էլեկտրոնային վստահելի ծառայությունների մասին» Վրաստանի օրենքով նախատեսված որակավորված էլեկտրոնային ստորագրությամբ և/կամ որակավորված էլեկտրոնային դրոշմակնիքով վավերացված նորմատիվ ակտը։ Նորմատիվ ակտը (նորմատիվ ակտի նախագիծը) կազմելու, ընդունելու (հրապարակելու), ուղարկելու, գրանցելու, համակարգելու և հրապարակելու կարգը սահմանվում է Վրաստանի արդարադատության նախարարի հրամանով։

8. Նորմատիվ ակտը (բացառությամբ սույն հոդվածի 4-61-րդ կետերում նշված նորմատիվ ակտերի) «Վրաստանի օրենսդրական տեղեկատուն» հրատարակում է ակտն իրեն փոխանցելուց հետո 5-օրյա ժամկետում։

9. Հրատարակման ներկայացված նորմատիվ ակտին (բացառությամբ սույն հոդվածի 2-61-րդ կետերում նշված նորմատիվ ակտերի, ինչպես նաև սույն հոդվածի 19-րդ հոդվածի առաջին կետի համաձայն Վրաստանի արդարադատության նախարարի հրամանով սահմանված դեպքերի) պետք է կցվի Վրաստանի արդարադատության նախարարության կողմից տրված դրական եզրակացությունը։

*2010 թվականի մայիսի 4-ի Վրաստանի օրենք №3047 - ՎՕՏ I, №25, 17.05.2010թ., հոդվ․168*

*2010 թվականի հուլիսի 2-ի Վրաստանի օրենք № 3283 - ՎՕՏ I, № 35, 12.07.2010, հոդվ․212*

*2011 թվականի ապրիլի 19-ի Վրաստանի օրենք №4563 – կայք, 05.05.2011թ.*

*2011 թվականի դեկտեմբերի 20-ի Վրաստանի օրենք №5545 – կայք, 28.12.2011թ.*

*2012 թվականի հունիսի 19-ի Վրաստանի օրենք №6501 – կայք, 02.07.2012թ.*

*2013 թվականի սեպտեմբերի 20-ի Վրաստանի օրենք № 1157 – կայք, 08.10.2013թ.*

*2014 թվականի փետրվարի 5-ի Վրաստանի օրենք № 1967 – կայք, 19.02.2014 թ.*

*2014 թվականի օգոստոսի 1-ի Վրաստանի օրենք №2640 – կայք, 18.08.2014թ.*

*2017 թվականի ապրիլի 21-ի Վրաստանի օրենք №667 – կայք, 10.05.2017թ.*

*2018 թվականի հուլիսի 21-ի Վրաստանի օրենք № 3228 – կայք, 09.08.2018թ.*

*2018 թվականի սեպտեմբերի 5-ի Վրաստանի օրենք №3374 – կայք, 21.09.2018թ.*

*2018 թվականի դեկտեմբերի 27-ի Վրաստանի օրգանական օրենք №4250 – կայք, 29.12.2018թ.*

*2019 թվականի մայիսի 8- ի Վրաստանի օրգանական օրենք №4595 – կայք, 08.05.2019թ.*

*2019 թվականի դեկտեմբերի 13-ի Վրաստանի օրգանական օրենք №5570 – կայք, 25.12.2019թ.*

*2020 թվականի հուլիսի 15-ի Վրաստանի օրգանական օրենք №6867 – կայք, 28.07.2020թ.*

*2021 թվականի դեկտեմբերի 30-ի Վրաստանի օրգանական օրենք № 1338 – կայք, 13.01.2022թ.*

**Հոդված 28. Նորմատիվ ակտի հրատարակման մերժումը**

1. Նորմատիվ ակտի հրատարակումը պետք է մերժվի, եթե.

ա) հրատարակման ներկայացված նորմատիվ ակտին (բացառությամբ սույն օրենքի 27-րդ հոդվածի 2-61-րդ կետերում նշված նորմատիվ ակտերի, ինչպես նաև սույն հոդվածի առաջին կետի համաձայն Վրաստանի արդարադատության նախարարի հրամանով սահմանված դեպքերի) չի կցված արդարադատության նախարարության կողմից տրված դրական եզրակացություն կամ հրատարակման ներկայացված նորմատիվ ակտի բովանդակությունը չի համապատասխանում դրա նախագծի բովանդակությանը, որի վերաբերյալ Վրաստանի արդարադատության նախարարությունը տվել է դրական եզրակացություն,

բ) նորմատիվ ակտը հրատարակման է ներկայացվել սույն օրենքի 2-րդ հոդվածի 5-րդ կետի, 4-րդ հոդվածի, 18-րդ հոդվածի 1-ին կետի և 27-րդ հոդվածի պահանջների խախտմամբ:

2. Նորմատիվ ակտի հրատարակման մերժումը վարչաիրավական ակտ չէ և նրա նկատմամբ չեն կիրառվում Վրաստանի ընդհանուր վարչական օրենսգրքով նախատեսված վարչական վարույթ։

*2011 թվականի ապրիլի 19-ի Վրաստանի օրենք №4563 – կայք, 05.05.2011թ.*

*2014 թվականի օգոստոսի 1-ի Վրաստանի օրենք №2640 – կայք, 18.08.2014թ.*

**Գլուխ VI. Նորմատիվ ակտերի պետական ​​գրանցումը և համակարգումը**

 **Հոդված 29. Նորմատիվ ակտերի պետական ​​գրանցումը և համակարգումը**

1. «Վրաստանի օրենսդրական տեղեկատուն» Վրաստանի արդարադատության նախարարության կառավարման ոլորտում գործող հանրային իրավունքի իրավաբանական անձ է, որն ապահովում է նորմատիվ ակտերի պետական ​​գրանցում և համակարգում, ինչպես նաև իրականացնում է Վրաստանի օրենսդրությամբ սահմանված այլ գործառույթներ։

2. «Վրաստանի օրենսդրական տեղեկատուն» ղեկավարում է նախագահը, որին պաշտոնի նշանակում և պաշտոնից ազատում է Վրաստանի արդարադատության նախարարը։ Վրաստանի օրենսդրական տեղեկատուի գործառույթներն ու լիազորությունները սահմանվում են սույն օրենքով և «Վրաստանի օրենսդրական տեղեկատուի» կանոնադրությամբ, որը հաստատում է Վրաստանի արդարադատության նախարարը։

3. «Վրաստանի օրենսդրական տեղեկատու»-ում նորմատիվ ակտերի պետական ​​գրանցումն ու համակարգումն ապահովելու, ինչպես նաև իրավական համակարգի հրապարակայնությունն ապահովելու նպատակով ստեղծվում է Նորմատիվ ակտերի պետական ​​ռեեստր (այսուհետ՝ Պետական ​​ռեեստր), որը սույն օրենքով սահմանված կարգով գրանցված նորմատիվ ակտերի մասին տվյալների համակարգային ամբողջություն է։

4. Պետական ​​ռեեստրը (բացառությամբ «գաղտնի» մասի) վարվում է էլեկտրոնային եղանակով «Վրաստանի օրենսդրական տեղեկատուի» կայքում։

5. Պետական ​​ռեստրում գրանցվում են բոլոր նորմատիվ ակտերը: «Գաղտնի» դասակարգում ունեցող նորմատիվ ակտը կամ նորմատիվ ակտի նման դասակարգում ունեցող մասը մուտքագրվում է Պետական ռեեստրի «գաղտնի» մասում։ Պետական ​​ռեեստրի «գաղտնի» մասում մուտքագրված տեղեկություններին ծանոթանալու կարգն ու պայմանները սահմանվում են «Պետական ​​գաղտնիքի մասին» Վրաստանի օրենքով։

6. «Վրաստանի օրենսդրական տեղեկատուն» նորմատիվ ակտը մուտքագրում է Պետական ​​ռեեստրում և նրան շնորհում է պետական ​​գրանցման ծածկագիր՝ սույն նորմատիվ ակտը «Վրաստանի օրենսդրական տեղեկատուի» մեջ հրատարակելուն պես։

*2010 թվականի մայիսի 4-ի Վրաստանի օրենք №3047 - ՎՕՏ I, №25, 17.05.2010թ., հոդվ․168*

*2010 թվականի հուլիսի 2-ի Վրաստանի օրենք № 3283 - ՎՕՏ I, № 35, 12.07.2010, հոդվ․212*

*2016 թվականի ապրիլի 27-ի Վրաստանի օրենք №5034 – կայք, 13.05.2016թ.*

 **Գլուխ VII. Անցումային դրույթներ**

 **Հոդված 30. Օրենքի ընդունման հետ կապված գործողությունները**

1. Մինչև 1997 թվականի փետրվարի 1-ն ընդունված (հրապարակված) ենթաօրենսդրական ակտը (անկախ նրա վերնագրից), որը գրանցված չէ պետական ​​ռեեստրում, իրավաբանական ուժ չունի։

2. Մինչև 1997 թվականի փետրվարի 1-ն ընդունված (հրապարակված) ենթաօրենսդրական նորմատիվ ակտը, որը գրանցված չէ պետական ​​ռեեստրում և պարունակում է անհատական ​​(մեկանգամյա) դրույթ (դրույթներ), պահպանում է իր իրավաբանական ուժը և վարչական-իրավական ակտ է համարվում այս դրույթի (դրույթների) մասում։

3. Մինչև 2011 թվականի հունվարի 1-ը Վրաստանի արդարադատության նախարարը հաստատի նորմատիվ ակտերի գրանցման, համակարգման և հրապարակման կարգը։

4. (Հանված է):

5. (Հանված է):

*2010 թվականի հուլիսի 2-ի Վրաստանի օրենք № 3283 - ՎՕՏ I, № 35, 12.07.2010, հոդվ․212*

**Հոդված 31. (Հանված է)**

*2010 թվականի մայիսի 4-ի Վրաստանի օրենք №3047 - ՎՕՏ I, №25, 17.05.2010թ., հոդվ․168*

*2010 թվականի հուլիսի 2-ի Վրաստանի օրենք № 3283 - ՎՕՏ I, № 35, 12.07.2010, հոդվ․212*

**Հոդված 32. (Հանված է)**

*2010 թվականի հուլիսի 2-ի Վրաստանի օրենք № 3283 - ՎՕՏ I, № 35, 12.07.2010, հոդվ․212*

 **Հոդված 321. Տվյալներ մինչև 2011 թվականի հունվարի 1-ը հրատարակված նորմատիվ ակտի մասին**

Մինչև 2011 թվականի հունվարի 1-ը հրատարակված նորմատիվ ակտում փոփոխություն կատարելու մասին նորմատիվ ակտի նախագծում պետք է նշված լինեն տվյալներ այն նորմատիվ ակտի մասին, որում կատարվում է փոփոխությունը, մասնավորապես՝ նորմատիվ ակտի վերնագիրը, այն պաշտոնական հրատարակման մարմնի անվանումը, որում հրատարակվել է նշված նորմատիվ ակտը, ակտի հրատարակման ամսաթիվը, ինչպես նաև՝ հոդվածը և էջը, եթե այդպիսիք կան:

*2011 թվականի ապրիլի 19-ի Վրաստանի օրենք №4563 – կայք, 05.05.2011թ.*

**Հոդված 322. Նորմատիվ ակտը հրատարակման ուղարկելու ժամանակավոր կարգ**

Մինչև 2018 թվականի հուլիսի 1-ը թույլ է տրվում, որ նորմատիվ ակտը «Վրաստանի օրենսդրական տեղեկատու» հրատարակման ուղարկվի առանց պաշտոնատար անձի կողմից «Էլեկտրոնային փաստաթղթերի և էլեկտրոնային վստահելի ծառայությունների մասին» Վրաստանի օրենքով նախատեսված որակավորված էլեկտրոնային ստորագրության և/կամ որակավորված էլեկտրոնային դրոշմակնիքով վավերացման, Վրաստանի արդարադատության նախարարի հրամանով սահմանված կարգով։

*2017 թվականի ապրիլի 21-ի Վրաստանի օրենք №667 – կայք, 10.05.2017թ.*

**Գլուխ VIII. Եզրափակիչ դրույթներ**

 **Հոդված 33. Օրենքի ուժի մեջ մտնելը**

1. Սույն օրենքը, բացառությամբ սույն օրենքի առաջին- 29-րդ հոդվածների, 30-րդ հոդվածի 1-առաջին-3-րդ կետերի, 31-ից 32-րդ հոդվածների և 33-րդ հոդվածի 4-րդ կետի, ուժի մեջ մտնի հրատարակման պահից:

2. Սույն օրենքի առաջին-25-րդ հոդվածները, 30-րդ հոդվածի առաջին-3-րդ կետերը, 31-32-րդ հոդվածները և 33-րդ հոդվածի 4-րդ կետերն ուժի մեջ մտնեն 2010 թվականի հունվարի 1-ից:

3. Սույն օրենքի 26-րդ հոդվածի 1-3-րդ կետերը և 27-29-րդ հոդվածներն ուժի մեջ մտնեն 2011 թվականի հունվարի 1-ից:

31. Սույն օրենքի 26-րդ հոդվածի 4-րդ կետն ուժի մեջ մտնի 2010 թվականի հունիսի 1-ից:

4. Ուժը կորցրած ճանաչվի «Նորմատիվ ակտերի մասին» Վրաստանի օրենքը (Խորհրդարանի տեղեկատուներ, 19 նոյեմբերի 1996 թ., էջ 1):

*2010 թվականի մայիսի 4-ի Վրաստանի օրենք №3047 - ՎՕՏ I, №25, 17.05.2010թ., հոդվ․168.*

**Վրաստանի Նախագահ Մ. Սաակաշվիլի**

**Թբիլիսի,**

**22 հոկտեմբերի, 2009 թ.**

**№**1876 – IIՆ

**Հավելված №1**

*2018 թվականի հունիսի 13-ի Վրաստանի օրենք № 2515 – կայք, 22.06.2018թ.*

**Եվրամիության իրավական ակտին համապատասխանության աղյուսակ**

|  |  |  |
| --- | --- | --- |
| Եվրամիության իրավական ակտ | Վրաստանի նորմատիվ ակտի/ակտերի նախագիծ/նախագծեր և համապատասխան նորմատիվ ակտ/ակտեր, եթե այդպիսիք կան․ №1. Նորմատիվ ակտի նախագիծ№2. Նորմատիվ ակտ Համապատասխանություն․ ԼՀ - լիովին համապատասխան ՄՀ – մասամբ համապատասխան Ան – անհամապատասխան  ՈՊ – ոչ պարտադիր |  |
|  **1** |  **2** |  **3** |  **4** | **5** | **6** |
| **Հոդված կամ մաս** | **Նորմի տեքստ** | **№** | **Հոդված կամ կետ**(մաս) | Համապատասխանություն  | նշումներ. |
|  |  |  |  |  |  |

1. Եվրամիության իրավական ակտի համապատասխան հոդված կամ մաս:

2. Եվրամիության իրավական ակտի համապատասխան նորմ։

3. Սույն աղյուսակում Վրաստանի նորմատիվ ակտին/Վրաստանի նորմատիվ ակտի նախագծին տրված համապատասխան համարը։

4. Վրաստանի նորմատիվ ակտի նախագծի/Վրաստանի նորմատիվ ակտի համապատասխան հոդվածը կամ կետը (մասը)։

5. Վրաստանի նորմատիվ ակտի/Վրաստանի նորմատիվ ակտի նախագծի համապատասխան նորմ։

6. Համապատասխանության գնահատում (լիովին համապատասխան, մասամբ համապատասխան, անհամապատասխան, ոչ պարտադիր):

7. Ծանոթություններ, այդ թվում, մասամբ համապատասխանության և անհամապատասխանության պատճառները:

**Ծանոթություն**․ Այս աղյուսակում պետք է արտացոլվի Եվրամիության իրավական ակտի ամբողջական տեքստը, բացառությամբ դրա նախաբանի: